ԱԺ նախկին փոխնախագահ Արփինե Հովհաննիսյանը ֆեյսբուքյան իր էջում գրում է՝ «Իշխանասերը կործանվում է իշխանությունից, դրամասերը՝ դրամից, ստրուկը՝ ստրկությունից, զվարճասերը՝ զվարճությունից։ Այպես էլ Տափաստանի գայլը կործանվեց իր անկախությունից։ Նա հասավ իր նպատակին՝ ավելի ու ավելի անկախ դարձավ, ոչ ոք նրան ոչինչ հրամայել չէր կարող, ոչ մի բանի նա չպետք է ընտելանար, նա ինքն էր միշտ վճռում իր գործերն ու իրավունքները։ Քանի որ յուրաքանչյուր ուժեղ մարդ անպայման հասնում է այն բանին, ինչը որոնելուն ձգտում է նրա իսկական մղումը։ Պարզվեց, որ մենակությունը և անկախությունը այլևս նրա ցանկությունը և նպատակը չէին, այլ նրա բախտը, նրա դատապարտվածությունը... Հերման Հեսսե, «Տափաստանի գայլը» Հ.Գ. Հետևեք ձեր իսկական մղումներին, մարդիկ (ուժեղ), դրանք կարող են ձեր կործանման պատճառը դառնալ...»։


«Նիկոլ, դուխով» վանկարկումներով «Սպայկայի» աշխատակիցները կառավարության դիմաց պահանջում են, որպեսզի վարչապետ Նիկոլ Փաշինյանը հանդիպի իրենց հետ։ Մինչ այդ ընկերության զարգացման գծով տնօրեն Կարեն Բաղդասարյանը հայտարարեց, որ իրենց հաճախ մեղադրում են, որ այլ մարդիկ (նկատի ունի Ռ․ Քոչարյանին, Միքայել Մինասյանին) կապ ունեն ընկերության հետ, սակայն ընկերության միակ սեփականատերը Դավիթ Ղազարյանն է։ Մանրամասները՝ տեսանյութում։


«Ժողովուրդ» թերթը գրում է․ «Ինչպես գրել էր «Ժողովուրդ» օրաթերթը, երեկ տեղի է ունեցել ԱԺ 2016 թվականի ապրիլյան պատերազմի հանգամանքներն ուսումնասիրող քննիչ հանձնաժողովի հերթական նիստը։ Գրել էինք, որ մինչ հանձնաժողովի գործողության ժամկետի ավարտը, կլսեն ՊԲ ներկայացուցիչներին։ Եվ ահա երեկ հանձնաժողովի դռնփակ նիստին մասնակցում էր Արցախի պաշտպանության նախկին նախարար, Արտակարգ իրավիճակների նախարար Լևոն Մնացականյանը: Նկատենք, որ նիստից հետո լրագրողների հետ զրույցում Մնացականյանը նշել է, թե՝ իրենց հաշվարկով ապրիլյան պատերազմի ժամանակ հայկական կողմը կորցրել է մինչև 400 հեկտար: Հիշո՞ւմ եք՝ ապրիլյան պատերազմից հետո նախկին նախագահ Սերժ Սարգսյանը ևս խոսել էր 800 հեկտարի կորստի մասին, սակայն վերջերս խմբագրեց իր ասածը՝ հայտարարելով 400 հեկտարի մասին։ «Ժողովուրդ» օրաթերթի տեղեկություններով, նիստի ընթացքում այս հարցը գլխավորներից մեկն է եղել և հանձնաժողովի անդամները փորձել են և ցանկացել են հենց նախկին նախարարից իմանալ՝ ի վերջո կորուստը քանի հեկտար է եղել և արդյոք Սերժ Սարգսյանը ստել է։ Ընդ որում, նրանք Մնացականյանին հիմնականում տվել են այն հարցերը, որոնք պետք է տային ՀՀ ԶՈւ Գլխավոր շտաբի նախկին պետ Յուրի Խաչատուրովին, սակայն չեն կարողացել։ Այս անգամ ապրիլյան քննիչ հանձնաժողովի նիստն այնքան էլ երկար չի տևել, ինչպես օրինակ Սերժ Սարգսյանի ժամանակ, սակայն կրկին բավական ակտիվ է անցել և յուրաքանչյուր պատգամավոր մի քանի հարց է տվել նախկին նախարարին։ Իսկ Մնացականյանը, ըստ «Ժողովուրդ» օրաթերթի տեղեկությունների, հիմնականում պատմել է այն, ինչ 5-րդ հեռուստաալիքի նկարահանած հայտնի ֆիլմում է ասել: Նկատենք, որ շուտով հանձնաժողովի աշխատանքներն ավարտվելու են և մինչև այդ կփորձեն լսել ՊԲ ևս երեք ներկայացուցչի հետ։ Չի բացառվում հրավիրվի նաև Արցախի նախագահ Բակո Սահակյանը»։ Առավել մանրամասն՝ թերթի այսօրվա համարում։


ՀՀ նախագահ Արմեն Սարգսյանը շնորհավորել է Սուրբ Ծննդի կապակցությամբ։ Այս մասին տեղեկանում ենք ՀՀ նախագահի աշխատակազմի ֆեյսբուքյան էջից։ «Քրիստոս ծնաւ և յայտնեցաւ։ Մեզ և Ձեզ մեծ աւետիս։ Օրհնեալ է Յայտնութիւնն Քրիստոսի»,- ասված է գրառման մեջ։


Երևանի ընդհանուր իրավասության դատարանի դատավոր Դավիթ Բալայանը լուսանկար է հրապարակել՝ իր առօրյայից։ Լուսանկարին կից դատավորը գրել է. «Մեր նիստերը կայանում են»։ Նշենք, որ այս օրերին դատական համակարգն աշխատում է, թեպետ անցել են օնլայն ռեժիմի։


Օպերային երգչուհի, սոպրանո, ՀՀ ժողովրդական արտիստ Հասմիկ Պապյանը ֆեյսբուքյան իր էջում գրել է՝ Դարեր շարունակ հայ ժողովուրդը նվիրյալների պակաս չի ունեցել: Երեկվա «Ոգեշնչման գիշերը» նմանների շնորհիվ կայացավ: Ապրեն բոլորը, ովքեր այն իրականացրեցին: Աներևակայելի է նվագել, կամ հատկապես երգել +3 ջերմաստիճանի պայմաններում: Այն կարող է հատկապես երգչի համար, Աստված մի արասցե, ճակատագրական «վերջինը» լինել... ՇՆՈՐՀԱԿԱԼՈՒԹՅՈՒՆ!


«Դինամո» մարզադահլիճում ավարտվել է Բռնցքամարտի Հայաստանի երիտասարդական առաջնությունը, որտեղ խաղարկվել է մեդալների 11 հավաքածու, որոնցից մեկն աղջիկների պայքարում: Ցավոք, որոշ քաշային կարգերում մրցավարների որոշումների հետ կապված լուրջ խնդիրներ են առաջացել, ինչը հարուցել է մարզիկների և նրանց հարազատների դժգոհությունը:


ՀՀ գլխավոր դատախազի խորհրդական Գոռ Աբրահամյանը ֆեյսբուքյան իր էջում գրում է՝ «Նկատի ունենալով այս տարվա հունիսի 5-ին Սահմանադրական դատարանի մոտ ՍԴ անդամ Ալվինա Գյուլումյանի և սեպտեմբերի 27-ին երեկոյան Երևանի ընդհանուր իրավասության դատարանի դատավոր Աննա Դանիբեկյանի հետ տեղի ունեցած միջադեպերի համեմատության առնչությամբ ծավալվող տարատեսակ շահարկումները, հարկ ենք համարում պարզաբանել հետևյալը: ՀՀ ՍԴ դատավոր Ալվինա Գյուլումյանի հետ կապված միջադեպը դրանում ՀՀ քրեական օրենսգրքի 316-րդ, 332-րդ, 343-րդ և 225.1-րդ հոդվածներով նախատեսված հանցակազմերի առկայության տեսանկյունից քննության առարկա է դարձել 2019 թվականի հունիսի 5-ին քաղաքացու կողմից ներկայացված՝ ՀՀ Սահմանադրական Դատարանի դիմաց անցկացվող բողոքի ակցիայի ժամանակ իրեն հրելու և գցելու վերաբերյալ տրված հաղորդման կապակցությամբ նյութերի նախապատրաստման շրջանակներում: Արդյունքում հետաքննության մարմնի կողմից կայացվել է նշված հոդվածներով հանցակազմի բացակայության հիմքով տվյալ քաղաքացու կողմից մարմնական վնասվածք ստանալու դեպքերի առթիվ քրեական գործ հարուցելը մերժելու մասին որոշում: ՀՀ Վճռաբեկ դատարանը թիվ ԱՐԴ/0038/01/13 գործով 2014 թվականի դեկտեմբերի 16-ի նախադեպային որոշմամբ իրավական դիրքորոշում է արտահայտել ՀՀ քրեական օրենսգրքի 316-րդ հոդվածի կապակցությամբ՝ նշելով, որ արարքը հիշյալ հոդվածով «որպես իշխանության ներկայացուցչի նկատմամբ բռնություն» կարող է որակվել միայն այդ դեպքում, երբ բռնություն գործադրելը կապված է եղել իշխանության ներկայացուցչի կողմից իր ծառայողական պարտականությունները կատարելու հետ: Օրենսդիրը նույն մոտեցումն է ցուցաբերել արդարադատության իրականացմանը խոչընդոտելու (ՀՀ քր. օր-ի 332-րդ հոդված) և դատավորի նկատմամբ անհարգալից վերաբերմունք ցուցաբերելու (ՀՀ քր. օր-ի 343-րդ հոդվածի 3-րդ մաս) հանցակազմերը սահմանելիս: Այսինքն այս հանցակազմերն առկա են միայն այն դեպքերում, երբ ցանկացած ձևով միջամտում են կոնկրետ գործի քննությանը, իսկ դատավորին էլ վիրավորում են պաշտոնեական լիազորությունների իրականացման առնչությամբ: Ընդ որում, միջամտություն չի կարող համարվել դատարանի կամ իրավապահ մարմինների գործունեության քննադատումը, նրանց կողմից կայացված որոշումներին բացասական գնահատական տալը: Ալվինա Գյուլումյանը իր տված բացատրության մեջ նշել է, որ թեև ակցիայի մասնակիցների հետ տեղի ունեցած միջադեպի ընթացքում հնչել են վիրավորական արտահայտություններ, սակայն դրանք ուղղված չեն եղել կոնկրետ իր անձի հասցեին: Այսինքն պարզվել է, որ ակցիայի մասնակիցներն իրենց դժգոհությունն են արտահայտել ոչ թե կոնկրետ որևէ գործի քննության հետ կապված, այլ նրանց բողոքը վերաբերել է դատական համակարգին: Ակցիայի մասնակիցներն իրենց բողոքն արտահայտել են ՀՀ Սահմանադրական դատարանի դիմաց, ինչն ուղղված չի եղել նրանց կողմից իրենց լիազորություններն իրականացնելու կապակցությամբ դատավորներին վիրավորանք հասցնելուն, ինչպես նաև կոնկրետ դատական գործի ընթացքի վրա ազդելուն: Բացի այդ՝ ակցիայի մասնակիցների կողմից իշխանության ներկայացուցիչների նկատմամբ բռնություն չի գործադրվել: Նման պայմաններում հետաքննության մարմնի կողմից իրավաչափորեն ակցիայի մասնակիցների նկատմամբ վերը նշված հոդվածներով քրեական գործ հարուցելը համարվել է մերժման ենթակա՝ արարքի մեջ հանցակազմի բացակայության հիմքով։ Մինչդեռ 27.09.2019թ. ոստիկանության Շենգավիթի բաժնում Երևան քաղաքի ընդհանուր իրավասության դատարանի դատավոր Աննա Դանիբեկյանի տված հաղորդման հիման վրա նախապատրաստված նյութերով հարուցված քրեական գործի շրջանակներում Ն. Մութաֆյանին և Ս. Օհանջանյանին ՀՀ քրեական օրենսգրքի 332-րդ հոդվածի 1-ին մասով մեղադրանքներն առաջադրվել են այն բանի համար, որ նրանք արդարադատությանը խոչընդոտելու նպատակով կատարել են դատավոր Աննա Դանիբեկյանի տեղը պարզելուն ուղղված կոնկրետ գործողություններ, օրեր շարունակ հետևել են նրան քաղաքի տարբեր հատվածներում, իսկ Կոմիտասի անվան պանթեոնի հարակից այգում, գիշերը, միայնակ տուն վերադարձող կին դատավորին հետապնդել, վերջինիս պատիվն ու արժանապատվությունը նվաստացնող, վիրավորող արտահայտություններ են արել, մասնավորապես՝ դատավորի գլխին փայտով հասցված վնասը դիտելու հայտարարությամբ ծաղրի ենթարկել, այդ ամենը ցուցադրել ուղիղ եթերով՝ ուղղակորեն կապված դատավորի վարույթում քննվող կոնկրետ «Ռոբերտ Քոչարյանի և մյուսների» վերաբերյալ քրեական գործի հետ: Ընդ որում՝ քննությամբ դեռ պետք է լիարժեք պարզվեն դատավորին հետևելու, նրա տեղը պարզելու ամբողջական և իրական նպատակները: Այդ անձանց կողմից Աննա Դանիբեկյանի նկատմամբ անհարգալից վերաբերմունքը դրսևորվել է ուղղակիորեն որպես դատավոր իր լիազորությունների իրականացման առնչությամբ: Այս առումով հիմնավորված և արդարացված չեն նշված երկու դեպքերը միմյանց հետ համեմատելու և դրա հիման վրա ընտրողական մոտեցում ցուցաբերելու վերաբերյալ արվող դատողությունները: ՀՀ գլխավոր դատախազության պարզբանումը tert.am-ի հարցման կապակցությամբ»։


ՀՀԿ փոխնախագահ Արմեն Աշոտյանը գրել է․ «Տարբեր պետական մարմիններից, կազմակերպություններից լուրեր եմ ստանում, որ աշխատակիցներին, պետծառայողներին հերթով կանչում են և ազատման դիմում գրել են տալիս, սակայն առանց ամիս-ամսաթվի: Ինձ դիմած մի խումբ աշխատակիցներ, որոնց առաջարկել են կամ նմանատիպ դիմում գրել, կամ հենց այդ պահից հեռանալ աշխատանքից, պնդում են, որ իրենց թավշիստ-ղեկավարները նաև ինտենսիվ մոնիթորինգի տակ են պահում աշխատակազմերի ակտիվությունը սոցիալական տիրույթում: Իշխանությանը քննադատող նյութերի տակ ամեն լայքի, մեկնաբանության կամ կիսվելու համար իրենց քաղաքացիական կարծիքը հայտնող աշխատակցին ենթարկում են առնվազն դաստիարակչական զրույցի: Այս իշխանության համար վախը միշտ է եղել հանրությանը լռեցնելու գործիքներից մեկը, սակայն այն փաստը, որ մարդկանց ճնշելու փորձերը նոր թափ են ստանում, վկայում է կրկին մի բանի մասին՝ Նիկոլը շատ է վախենում կորցնել իշխանությունը ու այդ վախը անբուժելի է»:


«Իրավական ուղի» ՀԿ համահիմնադիր Ռուբեն Մելիքյանը ֆեյսբուքյան իր էջում գրում է. «Հարգելիներս, շատերի կողմից որպես իրական տարածվող Պարետի թիվ 26 որոշումը ակնհայտ կատակ է։ Պարետի իրական թիվ 26 որոշումը կայացվել է դեռ մարտի 31-ին և վերաբերվում է բոլորովին այլ հարցի։ Թիվ 26 որոշմամբ ուժը կորցրած է ճանաչվել դրանից 20 րոպե առաջ ընդունված թիվ 25 որոշումը, որով «փակվում էր» Չարենցավան քաղաքը»։


ՀՀ գլխավոր դատախազ Արթուր Դավթյանի որոշմամբ 2010թ. դեկտեմբերի 17-ից մինչև 2014թ. ապրիլի 3-ն ընկած ժամանակահատվածում ՀՀ արդարադատության նախարարի պաշտոնն զբաղեցրած Հրայր Թովմասյանը ՀՀ հատուկ քննչական ծառայությունում քննվող քրեական գործով ներգրավվել է որպես մեղադրյալ: Քրեական գործով ձեռք բերված ապացույցների բավարար համակցությամբ հիմնավորվել է, որ Հ. Թ.-ն ի պաշտոնե տեղեկացված լինելով «Նոտարիատի մասին» ՀՀ օրենքի 91-րդ հոդվածի 3-րդ կետով նախատեսված իրավակարգավորման և 2 նոտարների կողմից երկար տարիներ իրենց գործունեության վայրը հանդիսացող տարածքի նկատմամբ անհատույց օգտագործման իրավունք ունենալու հանգամանքի մասին, պատասխանատու լինելով նոտարական գործունեության ապահովման համար, 2012-2013թթ. ընթացքում, իր պաշտոնեական դիրքն օգտագործելով ծառայության շահերին հակառակ, նշված տարածքի նկատմամբ սեփականության իրավունք ձեռք բերելու շահադիտական դրդումներով՝ ՀՀ արդարադատության նախարարության համապատասխան տեսչության պետ, իր հետ քավոր-սանիկական փոխհարաբերությունների մեջ գտնվող անձի հետ հանցակցությամբ, օգտագործելով նոտարների գործունեության նկատմամբ վերահսկողություն իրականացնելու լիազորությունները, մասնագիտական գործունեությանը միջամտելու, աշխատանքից ազատելու սպառնալիքով խոչընդոտել է նոտարների կողմից նշված հասցեում գտնվող տարածքի անհատույց օգտագործման իրենց իրավունքից դատական կարգով օգտվելու գործընթացին: Այնուհետև, հիշյալ տարածքի նկատմամբ իր՝ փաստացի տիրապետման, տնօրինման և օգտագործման իրավունքը քողարկելու անձնական մղումներից ելնելով՝ Հ. Թ.-ն այլ անձի անվամբ ձեռք է բերել այն: Այնուհետև, շահադիտական դրդումներով՝ իր ենթակայության ներքո գործող պաշտոնատար անձանց միջոցով, օգտագործելով 2 նոտարների կախյալ վիճակը՝ 2013թ. հոկտեմբերին վերջիններիս հետ ձեռք են բերել նրանց համար ակնհայտ ոչ շահավետ գնով տարածքը վարձակալությամբ հանձնելու պայմանավորվածություն: Արդյունքում, Հ. Թ.-ն հիշյալ նոտարներից յուրաքանչյուրից, մինչև 2014 թվականի ապրիլը, ամսական ստացել է 800.000 ՀՀ դրամ վարձավճար՝ ընդհանուր 11.200.000 ՀՀ դրամ: Բացի այդ, 2012թ. փետրվարին, Հ. Թ.-ն, շահադիտական դրդումներով պաշտոնեական դիրքը ծառայության շահերին հակառակ՝ իր օգտին օգտագործելով, արդարադատության նախարարության՝ իր ենթակայության ներքո գտնվող մի խումբ պաշտոնատար անձանց միջոցով, աշխատանքից ազատելու, գործունեությունը կասեցնելու վերաբերյալ պարբերաբար սպառնալիքներ տալու եղանակով միջամտել է ինքնակառավարման սկզբունքով գործող նոտարների մասնագիտական ոչ առևտրային կազմակերպության՝ ՀՀ նոտարական պալատի կառավարմանը, հարկադրել է պալատի նախագահին իր որոշած պայմաններով ու վարձավճարի չափով նոտարական պալատի համար վարձակալել փաստացի իրեն պատկանող անշարժ գույքը: Վերջինս սպառնալիքների ազդեցության ներքո, չունենալով այլընտրանք, կախյալ վիճակից ելնելով, նոտարական պալատի համար ակնհայտ ոչ ձեռնտու պայմաններում 2012 թվականի փետրվարի 20-ին կնքել է անշարժ գույքի վարձակալության պայմանագիր, որով ամսական 300.000 ՀՀ դրամ վարձավճարի դիմաց վարձակալել է 50-ից 80 տոկոս ավարտվածության աստիճան ունեցող, որպես գրասենյակային տարածք, օգտագործման համար ոչ բարվոք վիճակում գտնվող, մինչև նոտարական պալատի կողմից վարձակալելն այլ անձանց կողմից 50.000 ՀՀ դրամ վճարով, իսկ այնուհետև՝ 85.000 ՀՀ դրամ վճարով վարձակալված հիշյալ անշարժ գույքը: Արդյունքում՝ Հ. Թ.-ն մինչև վարձակալության պայմանագրի լուծումը՝ 2014 թվականի հոկտեմբերի 29-ը, նոտարական պալատից ստացել է ընդհանուր՝ 10.020.000 ՀՀ դրամի չափով վարձավճար: Հարկադրված պայմաններում վարձակալության պայմանագիրը կնքելուց հետո նոտարական պալատի բնականոն գործունեությունն ապահովելու համար աշխատանքային պայմաններ ստեղծելու նպատակով կիսավարտ վիճակում գտնվող վերը նշված՝ Հ.Թ.-ին փաստացի պատկանող տարածքում կատարվել են ներքին հարդարման աշխատանքներ, որի դիմաց նոտարական պալատի բյուջեից ծախսվել է 2.467.000 ՀՀ դրամ գումար: Այսպիսով, Հ. Թ.-ին վերագրվում է մի խումբ պաշտոնատար անձանց հետ հանցակցությամբ, շահադիտական դրդումներով անզգուշությամբ ծանր հետևանքներ առաջացրած երկու դրվագ պաշտոնեական լիազորությունների չարաշահում: Ելնելով վերոգրյալից և հիմք ընդունելով «Սահմանադրական դատարանի մասին» ՀՀ սահմանադրական օրենքի 9-րդ հոդվածի 6-րդ մասը՝ ՀՀ գլխավոր դատախազի 26.12.2019թ. որոշմամբ Հ. Թ.-ն ՀՀ քրեական օրենսգրքի 308-րդ հոդվածի 2-րդ մասով «երկու դրվագ» նախատեսված հանրորեն վտանգավոր արարքների առերևույթ կատարման համար նշված գործով ներգրավվել է որպես մեղադրյալ: Նույն օրը որոշումն ուղարկվել է վարույթն իրականացնող մարմնին՝ սահմանված կարգով նրան մեղադրանք առաջադրելու համար: Քրեական գործի նախաքննությունը շարունակվում է:  ՀՀ Սահմանադրության 164-րդ հոդվածի 3-րդ մասի համաձայն՝ իր լիազորությունների իրականացման կապակցությամբ Սահմանադրական դատարանի դատավորի նկատմամբ քրեական հետապնդում կարող է հարուցվել միայն Սահմանադրական դատարանի համաձայնությամբ: Այսինքն, 2015 թվականի փոփոխություններով ՀՀ Սահմանադրությունը, ի տարբերություն 2005 թվականի փոփոխություններով Սահմանադրության, Սահմանադրական դատարանի դատավորի համար սահմանում է բացառապես գործառութային անձեռնմխելիություն: ՀՀ քրեական դատավարության օրենսգրքի 4-րդ հոդվածի 1-ին մասի համաձայն՝ քրեական գործերով վարույթը կարգավորվում է քրեական դատավարության այն օրենքով, որը գործում է համապատասխանաբար հետաքննության, նախաքննության կամ գործը դատարանում քննելու ժամանակ: Այլ խոսքով, քրեական վարույթի կարգը, այդ թվում՝ դատավարության մասնակիցների դատավարական իրավունքների և պարտականությունների շրջանակը, այդ իրավունքների իրացման ընթացակարգերը և դրանց ապահովման երաշխիքները ծավալային և բովանդակային առումով սահմանվում են տվյալ վարույթի իրականացման ժամանակ գործող օրենքով: Բացառություն նախատեսված է միայն այն դեպքերի համար, երբ վարույթ նախաձեռնելուց հետո է միայն փոխվում դատավարական ընթացակարգը և, ի տարբերություն վարույթ նախաձեռնելու պահին գործող օրենքի, վերացնում կամ սահմանափակում է դատավարության մասնակիցների իրավունքները կամ այլ կերպ վատթարացնում նրանց վիճակը: Ներկայումս Սահմանադրական դատարանի նախագահի պաշտոնն զբաղեցնող Հ. Թ.-ին մեղսագրվում են ենթադրյալ հանցանքներ, որոնք կատարվել են նրա՝ ՀՀ արդարադատության նախարար եղած ժամանակահատվածում, այսինքն՝ 2010-2014 թվականներին։ Թեև Հ. Թ.-ի՝ ՀՀ Սահմանադրական դատարանի անդամ նշանակվելու պահին գործել է 2005 թվականի Սահմանադրությունը, սակայն 2010-2014 թվականներին ենթադրաբար կատարված և վերջինիս մեղսագրվող հանցագործությունների փաստի առթիվ քրեական գործ հարուցվել է 2019 թվականի օգոստոսին, այսինքն՝ 2015 թվականի փոփոխություններով սահմանադրության՝ Սահմանադրական դատարանի դատավորի գործառութային անձեռնմխելիություն սահմանող իրավադրույթն ուժի մեջ մտնելուց հետո: Հետևաբար, հաշվի առնելով, որ Հրայր Թովմասյանին մեղսագրվում են արաքներ, որոնք, կապված չեն որպես Սահմանադրական դատարանի անդամ կամ Սահմանադրական դատարանի նախագահ նրա լիազորությունների հետ, վերջինիս քրեական հետապնդման ենթարկելու՝ ՀՀ սահմանադրության 164-րդ հոդվածով նախատեսված որպես մեղադրյալ ներգրավելու բարդեցված դատավարական ընթացակարգը հաղթահարելու իրավական անհրաժեշտությունը բացակայում է:  Ծանուցում. ենթադրյալ հանցանքի մեջ կասկածվողը կամ մեղադրվողը համարվում է անմեղ, քանի դեռ նրա մեղավորությունն ապացուցված չէ ՀՀ քրեական դատավարության օրենսգրքով սահմանված կարգով՝ դատարանի՝ օրինական ուժի մեջ մտած դատավճռով: ՀՀ Դատախազություն


ԱԺ ԲՀԿ խմբակցության պատգամավոր Գևորգ Պետրոսյանը գրել է. «Եկեք պայմանավորվենք, որ այսուհետ «նախարար» չանվանենք նախարարի պաշտոնում հայտնված ամեն մեկին... Ի՞նչ կարծիքի եք... Օրինակ՝ այս նկարի աջ կողմի մարդը, բացի վկայականից, ինչո՞վ է նախարար (էն էլ՝ սուպեր)... Հլը որ քանդում ու վերացնում ա «Հայ» բառով սկսվող ամեն ինչ... Սատանայապաշտ մարդն ի՞նչ իրավունք ունի քրիստոնյա ազգի երկրում լինել նախարար... Արդար չի, չէ՞...»։


Հարգելի քաղաքացիներ, նպաստելով ձեր կողմից մշտապես բարձրացվող խնդրի լուծմանը և ընդառաջելով ձեր բազմաթիվ դիմումներին՝ Իջևանի համայնքապետարանը նախաձեռնել է տրամադրել անվճար երթուղի՝ դեպի Բլբուլյան փողոցի թիվ 3 գերեզմանատուն: Սկսած հուլիսի 5-ից՝ յուրաքանչյուր կիրակի, նշված գերեզմանատուն այցելություն կատարող քաղաքացիները կարող են օգտվել անվճար տրանսպորտից: Մարդատար մեքենան կուղևորվի Հայփոստի դիմացի կանգառից՝ ժամը 11:00-ին: Քաղաքացիների հետադարձ փոխադրումը կիրականացվի 11:45-ին: Իջևանի քաղաքապետարան


«Հայաստանի էլեկտրական ցանցեր» փակ բաժնետիրական ընկերությունը տեղեկացնում է, որ մայիսի 27-ին պլանային և վերանորոգման աշխատանքներ իրականացնելու նպատակով, հետագայում վթարներից խուսափելու համար կհոսանքազրկվեն՝ Երևան քաղաքում՝ 10:00-16:00 Պուշկինի փ. 42, 44, 46, 48 շենքերը և հարակից ոչ բնակիչ-բաժանորդները, Սարի թաղի փողոցները և շարքերը մասնակի, հարակից ոչ բնակիչ-բաժանորդները, Նորք Մարաշ՝ Արմենակյան փողոցի սեփական տները, Նորքի տուն-ինտերնատի շենքը, Ռուսաստանի Դաշնության դեսպանության մասնաշենքը և հարակից ոչ բնակիչ-բաժանորդները, 11:00-13:00 Հաղթանակի 2, 3, 6, 11 փողոցները, Հաղթանակի 9-րդ փողոցի 2-րդ նրբանցքը, Հաղթանակի 4-րդ փողոցը և հարակից ոչ բնակիչ-բաժանորդները, Նոր-Նորքի 1-ին զանգ.՝ Ջուղայի փ. 1, 2, 3, 4, 5, 6, 7 շենքերը, Նանսենի փ. 1ա, 1, 2, 3, 4, 4/1, 5, 5/1, 5/2, 5/3, 6, 7, 8, 9, 10, 12, 13, 15, 15/1, 16/1, 16, 17, 18, 18/1, 19, 20, 21, 21/1, 21/2, 21/3 շենքերը, Նանսենի 1-ին նրբ. 2, 4, 5, 6 շենքերը, Լվովյան փ. 1, 3, 3/1, 5, 6, 9, 10, 11, 13, 15, 17, 19, 21, 23, 25, 27, 29 շենքերը, Լվովյան նրբ. 2, 4, 8 շենքերը, Սաֆարյան փ. 2, 4, 10, 12, 14, 16, 18 շենքերը, Բորյան փ. 2, 6 շենքերը, Գայի պող. 2, 4, 8, 10 շենքերը, թիվ 98, 100, 238, 242, 251 մանկապարտեզները, թիվ 62, 134, 165 դպրոցները, Նոր-Նորքի ոստիկանության բաժինը և հարակից ոչ բնակիչ-բաժանորդները, 11:00-15:00 Նոր-Նորքի 2-րդ զանգ.՝ Մոլդովական փ. 28/1 շենքը և հարակից ոչ բնակիչ-բաժանորդները, Նորք Մարաշ՝ Հովսեփյան փ. 5/5 սեփական տունը և հարակից ոչ բնակիչ-բաժանորդները, 11:00-16:00 Տիգրան Մեծի պող. 44, 46 շենքերը, 11:00-17:00 Ղարիբջանյան փողոցի սեփական տները թիվ 86 դպրոցը, Բագրատունյաց պող․ 43, 47 շենքերը, Ե․Թադևոսյան փ․ 8 շենքը և հարակից ոչ բնակիչ-բաժանորդները, Հաբարձումյան փ. 1 շենքը, Բաղրամյան պող. 1, 28, 30, 42, 44, 46, 48, 50, 50ա, 50բ շենքերը և հարակից ոչ բնակիչ-բաժանորդները, Լեռ Կամսար փ. 4 շենքը և 1-15 սեփական տները, հարակից ոչ բնակիչ-բաժանորդները, թիվ 76 դպրոցը, Արմավիրի մարզում՝ 11:00-17:00 Փարաքար, Մուսալեռ, Պղտունք և Արևաշատ գյուղերը, Արարատի մարզում՝ 10:00-13:00 Եղեգնավան, Լուսառատ, Նոյակ գյուղերը, Արարատ գյուղի թիվ 2392 զորամասը, «Էլ Թի Բի» կազմակերպությունը, Խոր Վիրապ վանքը, Եղեգնավան գյուղի «Ա. Ղազարյան», «Դուշունց Վիկտորիա» ոչ բնակիչ-բաժանորդները և «Ղ-Տելեկոմ» ընկերության բջջային կայանը, 10:00-14:00 Սուրենավան գյուղը, 10:00-15:00 Արգավանդ գյուղը մասնակի, Արտաշատ քաղաքի Մարքսի, Իսակովի, Աճառյան, Արազի, Այվազովսկի, Բակունցի, Բուդաղյան, Թորոմոնյան, Կասյան, Ներսիսյան, Դուրյան, Օգոստոսի 23-ի և Օրբելու փողոցները մասնակի, 10:30-16:00 Ազատավան գյուղը մասնակի, 11:00-15:00 Բերքանուշ գյուղը մասնակի, Վայոց Ձորի մարզում՝ 10:00-12:00 Արենի և Խաչիկ գյուղերը, 10:00-14:00 Եղեգնաձոր քաղաքի Թամանցիների, Ավագյան, Մշեցի փողոցները մասնակի, 10:00-16:00 Բարձրունի գյուղը, Կոտայքի մարզում՝ 10:00-11:00 Աբովյան քաղաքի «Հակատուբերկուլյոզային դիսպանսեր» ՓԲ ընկերությունը և հարակից ոչ բնակիչ-բաժանորդները, Արզնի 2-րդ խճուղին մասնակի, 10։00-16։00 Ջրվեժի ամառանոցները մասնակի, Ձորաղբյուրի ամառանոցները մասնակի, Աբովյան քաղաքի 2-րդ միկրոշրջանի 23 բազմաբնակարան շենքը, Գեղաշեն և Կամարիս գյուղերը, Գեղարքունիքի մարզում՝ 09։30-15։30 Ակունք գյուղը, «Յուքոմ», «Վիվասել-ՄՏՍ», «Վեոն Արմենիա» ընկերությունների բջջային կայանները, 10։00-11։00 Հայրավանք, Բերդկունք, Լճափ գյուղերը, հարակից Սևան-Գավառ մայրուղու ոչ բնակիչ-բաժանորդները, 10։30-16։30 Սևան քաղաքի Ուրենգոյ թաղամասը, Ազնավուրի փողոցը, կոմունալ տնտեսության շենքը, «Սևանի ՃՇՇ» ՓԲ ընկերությունը, Աէրոնավիգացիան, նախկին քաղաքային հիվանդանոցի շենքը, Ձուկկոմբինատ և բուժ․գույք ձեռնարկությունները, «Լիհնիտիս» ընկերությունը, ափամերձ Կոնդի առանձնատների տնտեսությունը, «Տիգրան և Վահե», «Զմրուխտե լագունա», «Սամես», «Բեղլու», «Նորալուսին», «Արտյոմ Սնխչյան», «Խոսրով Ասլանյան», «Լարիսա Թադևոսյան» հանգստի գոտիները, Շիրակի մարզում՝ 10:00-14:00 Աշոցքի տարածաշրջանի Փոքր Սեպասար գյուղը, 10:00-16:00 Անիի տարածաշրջանի Սառնաղբյուր գյուղի 1, 2, 4 փողոցները, Ամասիայի տարածաշրջանի Գտաշեն գյուղը, 11:00-17:00 Գյումրի քաղաքի «Իմպերիալ» ավտոտեխսպասարկման կայանը և հարակից տարածքը և «ՈւրախՍիբՍտրոյ»-ի տարածքը, Լոռու մարզում՝ 09:00-15:00 Ակներ, Հաղպատ և Ծաղկաշատ գյուղերը, 10:00-16:00 Դսեղ գյուղը մասնակի, 11:00-15:00 Մեծավան գյուղը, Սյունիքի մարզում՝ 11:00-15:00 Արևիս գյուղը, 11:00-16:00 Անգեղակոթ գյուղը մասնակի: Սպառած էլեկտրաէներգիայի, անջատումների, Ձեր իրավունքներին կամ պարտականություններին վերաբերող, ինչպես նաև այլ հարցերի առնչությամբ կարող եք զանգահարել Երևան քաղաքի բնակիչները 1-80 և 0 8000 0 180 և մարզերի բնակիչները 0 8000 0 180 շուրջօրյա գործող հեռախոսահամարներով:


«Ժամանակ» թերթը գրում է. «Հացը անցած շաբաթ կրկին թանկացավ, ինչը դրամի փոխարժեքի անկման անմիջական հետևանքն է: Որքան դրամն արժեզրկվում է, այնքան ալյուրը թանկանում է և թանկանում է վայրկենական: Պատճառն այն է, որ Հայաստանում ալյուրը վաճառվում է դոլարով, խոսքը մեծածախի մասին է: Այդպես եղել է թավշյա հեղափոխությունից առաջ, այդպես է հիմա: Ալյուրի թանկացման հետևանքով թանկանալու են նաև այլ հացամթերքները, որը հիմնականում ազդում է աղքատ խավի վրա, որը առավել շատ է հացամթերք օգտագործում: Մինչդեռ կառավարությունը խոստանում էր վերացնել ծայրահեղ աղքատությունը»: Առավել մանրամասն՝ թերթի այսօրվա համարում


Համացանցում տեսանյութ է հայտնվել, որտեղ վարչապետի որդին զորամասում լինելու փոխարեն զբոսնում է քրոջ հետ։ Արձագանգել է Վլադիմիր Կարապետյանը․ Vladimir Karapetian - Հայաստանի վարչապետի որդին, ԼՂՀ ՊԲ շարքային Աշոտ Փաշինյանը գտնվում է հերթական արձակուրդում, որից օգտվում են ՊԲ բոլոր զինվորները, որոնք չունեն կարգապահական խախտումներ։


«Հայաստանի էլեկտրական ցանցեր փակ բաժնետիրական ընկերությունը տեղեկացնում է, որ հունիսի 1-ին կանխարգելիչ աշխատանքներ իրականացնելու նպատակով, հետագայում վթարներից խուսափելու համար կհոսանքազրկվեն՝ Երևան քաղաքում՝ 10։00-16։00 Ամիրյան փ. 27 շենքը և հարակից ոչ բնակիչ-բաժանորդները: Սպառած էլեկտրաէներգիայի, անջատումների, Ձեր իրավունքներին կամ պարտականություններին վերաբերող, ինչպես նաև այլ հարցերի առնչությամբ կարող եք զանգահարել Երևան քաղաքի բնակիչները 1-80 և 0 8000 0 180 և մարզերի բնակիչները 0 8000 0 180 շուրջօրյա գործող հեռախոսահամարներով:


Իշխանության և ՍԴ «նախագահ» Վահե Գրիգորյանի միջև անջրպետ է առաջացել։ Իշխանությունը ոչ միայն ընթացք չտվեց Վահե Գրիգորյանի՝ ՍԴ-ում ճգնաժամը լուծելու հայտնի նամակին, այլև մի բան էլ սխալ հանեց նրան՝ Հրայր Թովմասյանի լիազորությունները դադարեցնելու ԱԺ դիմումով փաստելով, որ «Վահեն սխալ էր, Հրայրը՝ ճիշտ», ու «ՍԴ դատավոր-անդամ» եզրույթը սոսկ բառախաղ էր։ Բանն այն է, որ այդ դիմումն ուղղված էր «ՍԴ դատավորի լիազորությունները դադարեցնելուն», այլ ոչ թե անդամի, ինչպես պնդում էր Վահե Գրիգորյանը՝ ասելով, որ ՍԴ-ում կա 2 դատավոր՝ ինքը և Արման Դիլանյանը, մյուսներն անդամ են, քանի որ ընտրվել են չփոփոխված Սահմանադրության նորմերով։ Ինչևէ, հիմա Վահե Գրիգորյանն ամեն ինչ անում է իշխանություններին համոզելու համար, որ հարկավոր է անցնել Թովմասյանին չեզոքացնելու իր մատնանշած պլան Բ-ին և կյանքի կոչել իր նամակի երկրորդ կետը։ ԱԺ-ն պետք է դիմի սահմանադրական իրավասու մարմիններին՝ ՍԴ դատավորների թափուր տեղերի համար թեկնածուներ առաջադրելու հարցով, որից հետո ԱԺ-ն պետք է ընտրություններ անցկացնի և նշանակի ՍԴ դատավորներին՝ ավարտելով ՍԴ դատարանակազմությունը:


Բարձրագույն դատական խորհուրդը այսօր նոր շենքում միջոցառում էր կազմակերպել գործունեության մեկամյակի առթիվ։ Միջոցառմանը ներկա էին կառավարության անդամները՝ վարչապետ Նիկոլ Փաշինյանի գլխավորությամբ, ԱԱԾ տնօրեն Արթուր Վանեցյանը, գլխավոր դատախազ Արթուր Դավթյանը, ոստիկանապետ Վալերիյ Օսիպյանը, ՀՔԾ պետ Սասուն Խաչատրյանը, Երևանի քաղաքապետ Հայկ Մարությանը, դատավորներ, ԲԴԽ անդամներ և այլք։  Այս ամենի մեջ աչքի ընկավ ճոխ հյուրասիրությունը՝ ֆուրշետը, որից սակայն վարչապետը չօգտվեց։ Ելույթից հետո նա մի բաժակ ոգելից խմիչք վերցրեց, ապա րոպեներ անց հեռացավ։ ԲԴԽ-ի հյուրասիրությանը չմասնակցեցին նաև ուժային կառույցների ղեկավարները։


Այսօր առավոտյան Արտակ Զեյնալյանի անսպասելի հրաժարականից հետո արդարադատության նախարարի թեկնածուների անուններ են շրջանառվում։ Չնայած առաջին իսկ պահից լուր տարածվեց, որ նախկին օմբուդսմեն Կարեն Անդրեասյանն է ամենահավանական թեկնածուն, սակայն մեր աղբյուրներն ասում են, որ մեկ այլ թեկնածու կա, որի նշանակումն ավելի հավանական է։ Խոսքը դեռևս 2018-ի մայիսին ՊԵԿ նախագահի տեղակալ նշանակված Ռուստամ Բադասյանի մասին է՝ նա նախկին փաստաբան է, Նիկոլ Փաշինյանի վստահությունը վայելող քչերից մեկը։ Վերջին շրջանում լուրեր էին պտտվում, որ Բադասյանին պատրաստվում են նշանակել ԱԱԾ պետի տեղակալ՝ Արզուման Հարությունյանի փոխարեն, բայց քանի որ նոր՝ ավելի կարևոր պոստ ազատվեց՝ արդարադատության նախարարինը, չի բացառվում, որ որոշումը փոխվի։ Վեթինգի, անցումային արդարադատության, օրենքների փոփոխությունների այս բուռն ժամանակաշրջանում իշխանություններին պետք է, որ այդ կարևոր պաշտոնը միանգամայն վստահելի մարդ զբաղեցնի, որն ավելորդ հուզականությունից, սկզբունքայնությունից զերծ կլինի և հստակորեն կկատարի վերևների հրահանգները, ինչը չկարողացավ կատարել անգամ Արտակ Զեյնալյանի նման «փափուկ» մարդը։ ՊԵԿ-ից մեր հարցին ի պատասխան ասացին, որ նման տեղեկատվության չեն տիրապետում։


Երևանի ավագանու «Լույս» խմբակցության ղեկավար Դավիթ Խաժակյանը ֆեյսբուքյան իր էջում գրում է՝ «Կլանային կառավարման ավանդույթներ ունեցող երկրում սա կարևոր նրբություն է։ Ի՞նչ է սա, եթե ոչ սեփական ծառայությունների մատուցման առաջարկ, բիզնեսը պահպանելու դիմաց։ © ՀՀ վարչապետ Նիկոլ Փաշինյան»։


Քննչական կոմիտեն հաղորդագրություն էր տարածել Իջևանի համայնքապետարանում կատարված չարաշահումների մասին․ «Մեղադրանք է առաջադրվել համայնքի ղեկավարին և ՓԲԸ բյուջետային հիմնարկի տնօրենին: Քննությամբ ձեռք բերված տվյալների համաձայն՝ Իջևան համայնքի ղեկավարը, 2011թ․-ից զբաղեցնելով նշված պաշտոնը, 2016թ. իր ընկերոջ կնոջը նշանակելով ՓԲԸ բյուջետային հիմնարկի տնօրեն, իր պաշտոնեական դիրքը ծառայության շահերին հակառակ օգտագործելով, թույլատրել է նրան 2017 թվականի հոկտեմբերի 1-ից մինչև 2018 թվականի հոկտեմբերի 1-ը աշխատանքի չներկայանալ և չիրականացնել աշխատանքային պարտականությունները, քանի որ վերջինս 2017 թվականին տեղափոխվել է Երևան քաղաք: Արդյունքում ՓԲԸ բյուջետային հիմնարկի տնօրենը, փաստացի աշխատանքի չներկայանալով և աշխատանքային պարտականությունները չկատարելով, յուրացրել է Իջևանի համայնքապետարանի կողմից նշված ընկերությանը հատկացված դրամական միջոցներից նախատեսված՝ տնօրենի աշխատավարձի խոշոր չափերի գումարը՝ Իջևանի համայնքապետարանին պատճառելով էական վնաս»: Իջևանի քաղաքապետ, ԲՀԿ-ական Վարդան Ղալումյանն իրեն առաջադրված մեղադրանքը չի ընդունում։ Նա բացատրություններ է տվել քննչականին և պահանջել է կարճել քրեական գործը․ «Եթե չկարճվի քրգործը, բողոք կգրենք դատախազին, եթե դատախազը չվերացնի, դատական կարգով կվիճարկենք»։ Ըստ ՔԿ հաղորդագրության՝ քաղաքապետը նաև ՓԲԸ բյուջետային հիմնարկի տնօրեն է նշանակել իր ընկերոջ կնոջը, որն աշխատանքի չի հաճախել, սակայն աշխատավարձ է ստացել։ «Եկել է աշխատանքի, ես ինչքան հաճախել եմ կազմակերպություն, ինքն աշխատանքի է եղել, ինչ իրականությունն ա, ես դա եմ ասում։ Ցանկացած մարդ կարա ցուցմունք տա, բայց ես իրականությունից եմ խոսում։ Ավելացնեմ նաև, որ եթե աշխատանքի չի եղել, ապա ես վերահսկողություն չունեմ՝ լինի աշխատանքի, թե ոչ։ Ամեն մի հիմնարկի տնօրեն ինքն ա գործառույթները իրականացնողը։ Ես իմ գործառույթները ճիշտ եմ օգտագործել»,- նշեց Ղալումյանը։ Հիշեցնենք, որ դեկտեմբերին Իջևանում քաղաքապետի ընտրություններ են կայանալու, և Նիկոլ Փաշինյանն այդ պաշտոնին տեսնում է իր մանկության ընկերոջը և քավորին՝ Հայկ Ղալումյանին։


Երեկ «Իմ քայլի» էլիտան առավոտից ոտքի վրա էր. դրամահավաքի գործընթացն ամբողջովին կլանել էր ակտիվին: Ճի՞շտ է, որ բոլոր գործարարներին, հանքարդյունաբերողներին իմքայլականները, այդ թվում և կառավարության աշխատակազմից, հորդորել են ակտիվ մասնակցել դրամահավաքին՝ հարցրինք «Իմ քայլից» Հրաչ Հակոբյանին։ «Ո՞վ է ասում, անունը տվեք, հիմա լիքը բան են ասելու էս ընթացքում»: Հա, բողոքում են, արձանագրում են, որ Նիկոլն ասում էր՝ առաջ «չամադաններով Բաղրամյան 26 էին գնում, հիմա «Դվին» ռեստորան ենք գնալու, նրանց ասվել է՝ պետք չի «երևաք»՝ ներկայացուցիչ ուղարկեք: «Դե թող մի հատ անուն-ազգանունը հրապարակի»: Որ փռեք ասֆալտի՞ն, տանեք նստացնե՞ք։ «Չէ, թող ի՛նքը մեզ դատի տա, մի հատ ըտենց իրավական քայլի դիմի, եթե վստահ է, որ նման բան է եղել, հիմա էդ մարդը կարա, չէ՞, ասի նաև, որ հորդորել ենք տունը ծախի, բերի մուծի»: Նման բան է՞լ եք ասել։ «Չէ, օրինակի համար եմ ասում»: Դուք ո՞ւմ եք հորդորել, ասում են՝ 4-5 հոգու պետք է «հորդորեիք», չե՞ք հորդորել Սամվել Ալեքսանյանին, նա ձեր ընտրատարածքի ընտրողներից է։ «Ոչ, չեմ հորդորել»:


Արդեն գրել եմ, որ ԵՊՀ ռեկտորի ԺՊ Գևորգյան Գեղամի հանձնարարությամբ չեղարկվել է «Հրապարակ» օրաթերթի բաժանորդագրությունն ու առաքումը ԵՊՀ: Խնդիրն այն է, որ Գևորգյանին դուր չեն գալիս «Հրապարակ»-ի հրապարակումները: Վերջերս նա մասնավոր խոսակցությունում կարծիք էր հայտնում, որ «Հրապարակ»-ի բաժանորդագրության չեղարկմամբ ԵՊՀ-ն «լուրջ խնայողություն է իրականացրել»: «Հրապարակ» օրաթերթը լույս է տեսնում ամիսը 22 անգամ, տարվա կտրվածքով՝ 264 անգամ: Թերթի մեկ օրինակն արժե 100 ՀՀ դրամ, մեկ տարվա բաժանորդագրությունը՝ 25 հազար ՀՀ դրամ: Այսինքն, Գևորգյան Գեղամը, հրաժարվելով «Հրապարակ»-ի բաժանորդագրությունից, խնայել է 25 հազար ՀՀ դրամ: Այժմ փորձենք հասկանալ, թե արդյոք Գևորգյան Գեղամը խնայող է նաև ա՞յլ ոլորտներում: Դրա համար շատ բան պետք չէ: Ուղղակի պետք է վերհիշել վերջինիս գործունեությունը ԵՊՀ ռեկտորի ԺՊ-ի պաշտոնում․ 1. Երբ 2019թ․ մայիսի 30-ին Գևորգյան Գեղամն ընտրվեց ԵՊՀ ռեկտորի ժամանակավոր պաշտոնակատար, նրա առաջին գործերից մեկը եղել է ջրի բաքի՝ հիդրոտարայի մոնտաժումը հրատապ ընթացակարգով: Ջրի բաքը ԵՊՀ-ի վրա նստեց 27 մլն ՀՀ դրամ: ԵՊՀ-ում ջուր չեղած օրերին ԵՊՀ-ի հիդրոտարան չի աշխատել: 2. ԵՊՀ ռեկտորի պաշտոնակատար ընտրվելուց անմիջապես հետո Գևորգյան Գեղամը 495 հազար ՀՀ դրամ աշխատավարձով ԵՊՀ ֆինանսական վերլուծությունների վարչության պետ նշանակեց Վարոսյան Լիանային: Իսկ հետաքրքիրն այն է, որ նախկինում նման պաշտոն ԵՊՀ-ում չկար: Ստացվեց, որ ԵՊՀ-ի լրացուցիչ բեռը տարեկան հաշվարկով, հաշվի առնելով միայն Վարոսյան Լիանայի աշխատավարձը, կազմեց ամենաքիչը 5 մլն 940 հազար ՀՀ դրամ: 3. ԵՊՀ նախկին ռեկտոր Արամ Սիմոնյանը ԵՊՀ 100-ամյակին նվիրված ընթրիքը պլանավորել էր անցկացնել «Ռենեսանս» ռեստորանում և վճարել 10-12 հազար ՀՀ դրամ՝ մեկ անձի համար: Գևորգյան Գեղամը նույն ընթրիքը կազմակերպեց «Ֆլորենս» ռեստորանում՝ մեկ անձի համար 40 հազար ՀՀ դրամ հաշվարկով: Եթե չեմ սխալվում, միջոցառմանը հրավիրված էր մոտ 400 անձ, հետևաբար ստացվեց, որ ԵՊՀ-ն ծախսեց 11 մլն 200 հազար ՀՀ դրամով ավելի, քան նախատեսվում էր Արամ Սիմոնյանի օրոք: 4. ԵՊՀ-ում Գևորգյան Գեղամի կողմից իրականացվող ոչ իրավաչափ վարչարարության հետևանքով ԵՊՀ-ն ընկավ դատական գործառույթների հորձանուտի մեջ, որի արդյունքում ֆինանսական կորուստներ է ունեցել և շարունակելու է ունենալ: Մասնավորապես, ԵՊՀ-ն, չպատասխանելով կազմակերպությունների և անհատների կողմից հարցումներին, շարունակում է կոպտորեն խախտել «Տեղեկատվության ազատության մասին» ՀՀ օրենքը, իսկ օրենքի նմանօրինակ խախտումը համարվում է վարչական իրավախախտում, որն առաջացնում է տուգանք՝ առավելագույնը 50 հազար ՀՀ դրամ: Վերոհիշյալ օրենքի խախտման հիմքով արդեն հայցադիմումներ կան ՀՀ վարչական դատարանում, և գործընթացը շարունակելի է: 5. Այս տարի պարզվեց, որ ԵՊՀ-ն հատուկ ֆոնդ ունի, որը ԵՊՀ աշխատակիցներից 85 հոգու լրավճար է տրամադրում: Ֆոնդի ընդհանուր գումարը տարեկան 70 մլն ՀՀ դրամ է: Այդ ֆոնդից ամսական լրավճար է ստանում նաև ինքը՝ Գևորգյան Գեղամը: Քանի որ վերջինս պաշտոնավարում է 7.5 ամիս, ապա տարրական ազնվությունը պարտավորեցնում է նշել, որ այդ ֆոնդի 7 ամիսների համար նախատեսված գումարը կազմում է շուրջ 45.5 մլն ՀՀ դրամ: Փորձեցի ներկայացնել ԵՊՀ ռեկտորի ժամանակավոր պաշտոնակատար Գևորգյան Գեղամի պաշտոնավարության ընթացքում իրականացված «խնայողությունները»: Ի դեպ, ներկայացրի վերջինիս գործունեության միայն հանրամատչելի տեղեկությունները: Կան տեղեկություններ, որոնք ապագայում նույնպես հանրամատչելի կդառնան: Իսկ այնպիսի «մանրուքներին», ինչպիսիք են Գևորգյան Գեղամի սանիկին պրոռեկտորի պաշտոնում նշանակելը, «Հյուր սերվիս» կազմակերպության և «Էվոկա» բանկի հետ կապերը, ԵՊՀ Ծաղկաձորի հանգստյան տան սննդի որակի հետ կապված տեղեկությունները, ես մեծահոգաբար չանդրադարձա: Համադրելով հանրամատչելի տեղեկությունները և գումարելով դրանցում առկա թվերը՝ կստանանք, որ պաշտոնավարման 7.5 ամիսների ընթացքում Գևորգյան Գեղամի խնդրահարույց ծախսերը կազմել են 89 մլն 640 հազար ՀՀ դրամ (186 750 ԱՄՆ դոլար): Այստեղ չեն երևում ԵՊՀ-ի խնդրահարույց դատական ծախսերը, քանզի դատական գործընթացները դեռ չեն ավարտվել: Թվերը խոսուն են, և մեկնաբանությունները՝ ավելորդ: Կարեն ՀԵՔԻՄՅԱՆ


«Արաբական գարուններով» սկիզբ առած, Թունիս, Ալժիր, Եգիպտոս, Եմեն երթուղով Սիրիա հասած փոփոխությունների ալիքն ընդամենը սկիզբն էր այն մեծ վերադասավորումների, որ դեռ լինելու են Երկիր մոլորակի մեզ հայտնի տարածքներում։ Որ Սիրիայից հետո վերադասավորության հաջորդ թնջուկը լինելու էր Կովկասում՝ ամենամոտ ապագայում ներքաշելով նաև Թուրքիային, գոնե ինձ համար պարզ է շատ վաղուց։ Քանիցս այս մասին ասել եմ մտերիմներիս։ Մոլորակը կառավարող ուժերի կողմից իրագործվող այս ծրագիրը, իհարկե, ամեն տարածաշրջանում ունի տեղական սպասարկուները, որ իշխանափոխություն-հեղափոխության արդյունքում տապալելով նշված երկրներում իշխանությունը՝ բազմել են նրանց տեղը՝ ամենատարբեր վատ ճակատագրերի արժանացնելով նախկին իշխանության ղեկավարներին։ Ասադին տապալել չհաջողվեց, իսկ ինչ եղավ տապալված պարագլուխների հետ՝ բոլորիս է հայտնի։ Ի՞նչ է լինելու Հայաստանում․ սա է այսօր մեր գերխնդիրը։ Երկիրն այսօր տարածաշրջանային քաոսի խաչմերուկում հայտնվելու վտանգի տակ է։ Դժվար չէ ենթադրել, որ իշխանությունը կորցրած նախկին էլիտան իր առաջնորդներով հայտնվել և դեռ հայտնվելու է հեղափոխության մամլիչի տակ։ Արդեն պարզ է, որ հեղափոխության հեղեղը սրբելու է որոշ ուժերի նաև ֆիզիկապես։ Լավ, ի՞նչ ենք ունենալու տապալված համակարգի փոխարեն․ սա է հարցերի հարցը։ Օր-օրի փոխվող աշխարհում ի՞նչ է լինելու Հայաստանի և Արցախի հետ, ի՞նչ արժեհամակարգով պետություն և ժողովուրդ ենք ունենալու արդյունքում։ Մերժել ենք տասնամյակների իշխանությունը, համակարգաստեղծ բարձրագույն պաշտոնյաներից ոմանք էլ անցնում են քրեական գործերով, երկրորդ նախագահը կալանավորված է․․․ Մի հարց ևս․ ինչո՞ւ են երրորդ հանրապետությունում իշխանության գալիս բերդերից՝ դրանով ամենաամուր թվացող ժողովրդավարական իշխանությունն էլ կասկածի տակ դնելով։ Մշտապես գործող իշխանությունների հետ պայմանավորվելու սովոր Ռուսաստանն արդյոք չի՞ պայմանավորվի Փաշինյանի հետ՝ Սեդրակիչ-Վլադիմիրովիչ եղբայրությունից սահուն անցում կատարելով Վովաևիչ-Վլադիմիրովիչ եղբայրության։ Երբ տարիների հեռվից եմ նայում «Սասնա ծռեր» խմբավորման 2016 թ․ հուլիսյան գործողություններին և անմիջապես այնտեղ հասած Նիկոլ Փաշինյանի վարքին, միանգամայն այլ պատկեր է այն օրերի համեմատությամբ։ «Սասնա ծռերի» հետ քաղաքական գործունեությունից հրաժարվեց Պավլիկ Մանուկյանը, ով այն օրերին դրսում գտնվող իր կողմնակիցներին ՊՊԾ գնդի ներսից հրահանգել էր՝ Նիկոլին գցել աղբանոցը։ Իսկ հիմա՝ արդեն վարչապետ Նիկոլ Փաշինյանի հետ հանդիպման է գնում «Սասնա ծռեր» կուսակցության առաջնորդ Ժիրայր Սեֆիլյանը, ում ազատության պահանջով էին «ծռերը» մտել ՊՊԾ գունդ։ Այն, որ ՀՀ-ում իշխանության համար միշտ էլ լուրջ պայքար է եղել, գաղտնիք չէ։ Որ այդ պայքարին մասնակցել են տարբեր մեծ ու միջին խմբավորումներ, դա էլ տարբեր տարիների մամուլում լիուլի տիրաժավորված է։ Այսօր, հայացք ձգելով հետանկախության Հայաստանում քաղաքական իրադարձություններին, որպես հիմնական խաղացողներ կամ խաղը կառուցողներ՝ տեսանելի են մի քանի հոգի, 3 նախագահները՝ իրենց բացարձակ իշխանությամբ և քաղաքական-տնտեսական հնարավորությամբ, Վանոն ու Վազգենը։ Այս 5 անունների կողքին դժվարանում եմ նշել հավասար մեկին ևս, ով նույնքան ազդեցություն ունեցած լինի։ 1999-ի հոկտեմբերի 27-ից և Վ․ Սիրադեղյանի քաղվտարանդիությունից հետո գնալով պարզ դարձավ, 2003-ից հետո էլ ակնհայտ էր, որ հետագա քաղաքական խաղը ՀՀ-ում կառուցվելու է երեք նախագահների եռանկյունու սկզբունքով․ դրան կարող էր և կարող է խանգարել միայն ֆորսմաժորը։ Արտաքին քաղաքական ստվերային առումով դժվար է ասել, բայց ներքին քաղաքականության մեջ, տեսանելի առումով, այդպես է։ Հիմնական խաղացողները նախագահներն են։ Հիմնադրված քաղկազմակերպությունները, իրենց առաջնորդներով, մեծամասամբ ծառայել և ծառայում են նախագահներին։ Քաղաքական գործընթացներից զատ, կա նաև տարիքի խնդիր, և սրանով է պայմանավորված նաև, որ նախագահներից յուրաքանչյուրը փորձել է աճեցնել իրեն փոխարինողին։ Տեր-Պետրոսյանի և Քոչարյանի մասով փոխարինողի անունն այդքան էլ հայտնի չէ, իսկ, ահա, Սերժ Սարգսյանի համար պարբերաբար շրջանառվել և շրջանառվում է փեսայի՝ Միքայել Մինասյանի անունը։ Նորաստեղծ «Ազգային օրակարգ» կուսակցության ղեկավարն էլ սեպտեմբերյան հեռուստահարցազրույցում չհերքեց Միքայել Մինասյանի շուրջ սպասվող կոնսոլիդացիաների մասին լուրը։ Այսօր տեղի ունեցող և ունենալիք մի շարք իրադարձություններ եմ ես նկատի ունեցել «Միքայել Մինասյանի ապագա իշխանությունն ուրվագծող 7-րդ ԱԺ-ն» («Հրապարակ», 2018թ․ դեկտեմբեր) հոդվածը գրելիս։ Գնալով ակնհայտ է դառնում թիվ մեկ շախմատիստի՝ ոսկերչական ճշգրտության խաղ վարելու կարողությունը։ Համենայնդեպս, առ այս պահը Սերժ Սարգսյանը կարողանում է ողջ քաղաքական դաշտն իր ներկապնակով օգտագործել հանուն Միքայել Մինասյանի ապագա անվտանգ իշխանավարման։ ՀՀԿ-ի իշխանության տարիներին մեծ լծակների տիրապետած մի շարք նախկին պաշտոնյաների նկատմամբ քրեական գործերի հարուցումն ու նրանց պատասխանատվության ենթարկելու Փաշինյանի իշխանության վճռականությունը ևս կարող է նպաստել Մ․ Մինասյանի ապագա իշխանության ամրապնդմանը։ Հովհաննես ՍԱՐԴԱՐՅԱՆ


ՊԵԿ նախկին նախագահ, Ֆինանսների նախկին նախարար Գագիկ Խաչատրյանի եղբորորդին՝ Կարեն Խաչատրյանը, դատարանի որոշմամբ կալանավորվեց: Սակայն Գագիկ Խաչատրյանի նկատմամբ խափանման միջոց կալանավորումը ընտրելու նախաքննական մարմնի միջնորդությունը շարունակվում է քննվել։ Հիշեցնենք, որ Գագիկ Խաչատրյանին և նրա եղբորորդուն՝ Կարեն Խաչատրյանին, մեղադրանք է առաջադրվել պաշտոնեական դիրքի չարաշահման և առանձնապես խոշոր չափերով գույքի վատնման համար:


Մեր կայքում այսօր ՀԱՊԿ ակադեմիայի ռեկտոր Մհեր Շահգելդյանի դեմ նույն բուհի դասախոսական կազմից ստացած բաց նամակ էինք հրապարակել՝ կապված դասախոսների աշխատավարձերը չվճարելու մասին, որի առիթով Շահգելդյանն էլ իր պարզաբանումները ներկայացրեց։ Բաց նամակում ակադեմիայի մի քանի տասնյակ աշխատակիցներ կարծիք են հայտնում, որ Շահգելդյանն ինքն էլ իր ղեկավար ՕԵԿ նախագահ Արթուր Բաղդասարյանի «զոհերից» մեկն է․ «Բոլորս էլ տեղյակ ենք, որ Դուք տարիներ առաջ Բաղդասարյանի և իր ՕԵԿ-ի պատճառով գրավադրել եք Ձեր սեփական բնակարանը, և այժմ կանգնած եք այն կորցնելու շեմին: Դուք ինքներդ բազմիցս դիմել եք Բաղդասարյանին, սակայն ապարդյուն՝ հարցը տարիներ շարունակ մնացել է օդում կախված»: Մհեր Շահգելդյանը նախ անդրադարձավ իր սեփական բնակարանին՝ հաստատելով, որ այն գրավադրված է, բայց ոչ թե Արթուր Բաղդասարյանի պատճառով, այլ բնակարանը վերանորոգելու նպատակով․ «Ինչ վերաբերում է վճարումների ուշացմանը, ապա գիտեք, որ մեզ մոտ դրանք իրականացվում են նաև ուսանողների ուսվարձերի շնորհիվ, իսկ վարձավճարները կիսամյակային կտրվածքով են իրականացվում, մենք մինչև դեկտեմբերի 2-ը ժամանակ ունենք, որովհետև քննությունները սկսվում են այդ ժամանակ, կարող ենք չվճարած ուսանողներին հեռացնել, բայց չենք արել, որովհետև ճիշտ չենք համարել։ Ես դասախոսներին էլ տեղեկացրել եմ, որ այդ ժամանակվանից սկսած կանենք վճարումները նաև անկախ ուսման վարձերի վճարումներից»,- ասաց Շահգելդյանը։ Նա նաև նշեց, որ կրթությունն իրենց մոտ իրականցվում է հեռակա կարգով, և իրենք այդ քանակի աշխատակիցներ չունեն էլ։ ՕԵԿ անդամը, որը ընդգրկված է նաև կուսակցության համամասնական ցուցակի եռյակում, համոզված է, որ իրենց դեմ այսպիսով հակաքարոզչության «կեղտոտ մեխանիզմ է» կիրառվում, թե ով է դա անում, նա չհայտնեց։ Սակայն որպես ասվածի «ապացույց» տեղեկացրեց, որ ինքը արդեն զանգեր է ստացել որոշ դասախոսներից, որոնք հայտնել են, թե իրենք չեն ստորագրել բաց նամակի տակ, Շահգելդյանը նշեց Թաթուլ Մանասերյանի անունը։ Հ․Գ․ Զանգահարեց Թաթուլ Մանասերյանը, ում անունն առաջինն էր դրված նամակի տակ և ասաց, որ ինքը չի ստորագրել այդ նամակը, մեծ հարգանք ունի Մհեր Շահգելդյանի նկատմամբ, նման մեթոդն իր ոճի մեջ չէ՝ ինքը նման ձևով պայքարելուն դեմ է։


Երևանի մետրոպոլիտենի պաշտոնական կայքում տնօրենը դեռ Փայլակ Յայլոյանն է, ով բարի ժպտում է կայքի այցելուներին։ Ավելին՝ նշանակված է ժամանակավոր պաշտոնակատար՝ Գևորգ Ավետիսյան։ Ինչպես հայտնի է՝ մայրաքաղաքի մետրոպոլիտենի երկարամյա տնօրենը երեք ամիս առաջ՝ մայիսին 17-ին սեփական դիմումի համաձայն ազատվել էր աշխատանքից։ Փաստորեն, մամուլի քարտուղար ունեցող մետրոպոլիտենում ուղիղ երեք ամիս է՝ կայքի թարմացում չի արվել։


ՀՀ ՔԿ ԵՔՔՎ Էրեբունի և Նուբարաշեն վարչական շրջանների քննչական բաժնում միջոցներ են ձեռնարկվում՝ Էրեբունի վարչական շրջանում տեղի ունեցած զինված միջադեպի բոլոր հանգամանքները պարզելու ուղղությամբ: 2019թ. փետրվարի 24-ին ահազանգեր են ստացվել առ այն, որ նույն օրը՝ ժամը՝ 21:15-ին, «գլխի հրազենային վնասվածք» ախտորոշմամբ «Էրեբունի բժշկական կենտրոն» ՓԲ ընկերություն է ընդունվել 1991թ. ծնված երիտասարդ, իսկ ժամը 21:18-ին «գլխի թիկնային մակերեսի չթափանցող հրազենային վնասվածք» ախտորոշմամբ նույն բժշկական կենտրոն է ընդունվել 1993թ. ծնված երիտասարդ, ովքեր հայտարարել են, որ մարմնական վնասվածքներն ստացել են Երևանի Այվազովսկու փողոցում։ Նույն օրը՝ ժամը 22։45-ին, «աջ ազդրի շրջանի հրազենային վերք» ախտորոշմամբ, հոր կողմից ավտոմեքենայով «Արմենիա հանրապետական բժշկական կենտրոն» ՓԲ ընկերություն է տեղափոխվել Երևան քաղաքի մեկ այլ բնակիչ՝ ծնված 1990թ., ով հայտարարել է, որ վնասվածքն ստացել է Էրեբունի վարչական շրջանի տարածքում: Անմիջապես «Էրեբունի բժշկական կենտրոն» և «Արմենիա հանրապետական բժշկական կենտրոն» ՓԲ ընկերություններ են մեկնել օպերատիվ-քննչական խմբի անդամները և պարզել, որ վերոհիշյալ երեք անձինք հրազենային վնասվածքներն ստացել են նույն միջադեպի ժամանակ։ Բժիշկներից ստացված տեղեկանքների համաձայն՝ տուժողներից և ոչ մեկն ի վիճակի չի եղել ցուցմունք տալու։ Դեպքի առթիվ 2019թ. փետրվարի 24-ին ՀՀ ՔԿ ԵՔՔՎ Էրեբունի և Նուբարաշեն վարչական շրջանների քննչական բաժնում հարուցվել է քրեական գործ՝ ՀՀ քրեական օրենսգրքի 34-104-րդ հոդվածի 2-րդ մասի 1-ին կետով և 235-րդ հոդվածի 1-ին մասով, ստեղծվել է քննչական խումբ։ Վերոհիշյալ երեք երիտասարդները ճանաչվել են տուժող: Ձեռնարկված անհետաձգելի քննչական գործողությունների և օպերատիվ-հետախուզական միջոցառումների արդյունքում պարզվել են դեպքի մի շարք հանգամանքներ, միջադեպին մասնակից անձանց շրջանակը, դեպքի վայրը, որը հանդիսանում է «ՏԷՑ» կոչվող վայրը: Մասնավորապես՝ հայտնաբերվել են այն ավտոմեքենաները, որոնցով միջադեպի մասնակիցները դեպքի վայրից հեռացել են: Հայտնաբերված «Տոյոտա Սեկվոյա» ավտոմեքենայի զննությամբ արտաքին մակերեսին հայտնաբերվել են հրազենային վնասվածքներին բնորոշ բազմաթիվ վնասվածքներ, առջևի դիմապակու վրա՝ բութ գործիքի ներգործությանը բնորոշ վնասվածք, իսկ «Լենդ Ռովեր» մակնիշի ավտոմեքենայի զննությամբ վարորդի կողապակու վրա՝ հրազենային վնասվածքին բնորոշ վնասվածք, արնանման հետք, իսկ սրահում՝ արնանման հետքեր, արնանման հետքեր պարունակող բաճկոն, փայտե մահակ։ Դեպքի վայրի զննությամբ հայտնաբերվել են ատրճանակի՝ 7,62մմ տրամաչափի 2 կրակված պարկուճ, ինքնաձիգի 7,62մմ տրամաչափի 1 կրակված պարկուճ և 1 գնդակ։ Բացի այդ, հայտնաբերվել է «Տոյոտա Սեկվոյա» ավտոմեքենայի դռանապակու հողմապաշտպան դետալից պոկված հատված, ինչպես նաև՝ «Նիսսան Վերսա» մակնիշի չկողպված դռներով ավտոմեքենա։ Բժշկական կենտրոնից առգրավվել են երիտասարդների հագին դեպքի պահին եղած հագուստները: Կատարվել են հարցաքննություններ: Քրեական գործով էական նշանակություն ունեցող հանգամանքներ պարզելու նպատակով նշանակվել են դատաբժշկական և դատաձգաբանական փորձաքննություններ: Ձեռնարկվում են մեծածավալ քննչական գործողություններ՝ դեպքի հանգամանքները, ինչպես նաև միջադեպին առնչություն ունեցած անձանց շրջանակը պարզելու, նրանցից յուրաքանչյուրի գործողություններն անհատականացնելու և քրեաիրավական գնահատական տալու ուղղությամբ: Ծանուցում. Ենթադրյալ հանցանքի մեջ կասկածվողը կամ մեղադրվողը համարվում է անմեղ, քանի դեռ նրա մեղավորությունն ապացուցված չէ ՀՀ քրեական դատավարության օրենսգրքով սահմանված կարգով՝ դատարանի՝ օրինական ուժի մեջ մտած դատավճռով: ՀՀ քննչական կոմիտեի դեպարտամենտի տեղեկատվության և հասարակայնության հետ կապերի բաժին


Դեկտեմբերի 17-ին, ժամը 10:36-ին «911» ծառայություն տեղեկություն է հաղորդվել, որ Արմավիրի մարզի Արմավիր քաղաքի վերջնամասում ավտոմեքենան գլխիվայր շրջվել է: Այս մասին հայտնում են ԱԻՆ լրատվական ծառայությունից։ Դեպքի վայր է մեկնել ԱԻՆ ՓԾ մարզային փրկարարական վարչության հրշեջ-փրկարարական ջոկատից երկու մարտական հաշվարկ: Պարզվել է, որ Արմավիր-Երևան ավտոճանապարհի 5-րդ կմ-ին «Opel Omega» մակնիշի ավտոմեքենան (վարորդ՝ Արսեն Մ., ծնված 1997 թ.) դուրս է եկել հանդիպակաց երթևեկելի գոտի և գլխիվայր շրջվել: Մինչ փրկարարների՝ կանչի վայր հասնելն Արսեն Մ.-ն քաղաքացիների ուժերով դուրս է բերվել ավտոմեքենայից և տեղափոխվել Արմավիրի ԲԿ, սակայն այնտեղ մահացել է: Փրկարարները փակել են ավտոմեքենայի գազի բալոնի փականը և սահմանազատել տարածքը:


Մայր Աթոռի տեղեկատվական համակարգը հաղորդագրություն է տարածել, որում, մասնավորապես, ասված է. «Խորապես ցավում ենք, որ աշխարհահռչակ BBC-ն, թերևս ապակողմնորոշված սեփական թղթակիցների ու անձնական շահագրգռվածություն ունեցող այլ անհատների կողմից, շարունակում է անմիտ պատմությունների հրապարակումը։ Այս պատմությունները բխում են բացառապես Հայ Առաքելական Եկեղեցու կողմից իրենց հակականոնական ընթացքի և վարքագծի համար կարգալույծ հռչակված որոշ անհատների շահերից՝ նպատակ ունենալով անվանարկել մեր Ազգային Եկեղեցին։ Հայաստանյայց Առաքելական Սուրբ Եկեղեցին՝ իր աշխարհասփյուռ թեմերով, ծխական համայնքներով ու բարեպաշտ ժողովրդով շրջապատված, ուժեղ ու միասնական է առավել, քան երբևէ։ Մայր Աթոռի համար անընդունելի է BBC լրատվամիջոցի այսպիսի վարքագիծը»։


ՀՀ կրթության, գիտության, մշակույթի և սպորտի նախարարությունը խոր վշտով տեղեկացնում է, որ փետրվարի 27-ին 58 տարեկանում կյանքից հեռացել է հուշարձանագետ, պատմաբան, բանահավաք, Հայկական ճարտարապետությունն ուսումնասիրող հիմնադրամի երևանյան գրասենյակի նախագահ Սամվել Կարապետյանը: Սամվել Կարապետյանը ծնվել է 1961 թ․ հուլիսի 30-ին։ 1978-ին ավարտել է Երևանի Միսաք Մանուշյանի անվան թիվ 48 դպրոցը։ 1975 թվականից ի վեր ճամփորդել է Հայկական ԽՍՀ տարածքով բնությունը ուսումնասիրելու նպատակով, իսկ 1978 թվականից սկսած լուսանկարում, չափում և նկարագրում էր հայկական հուշարձանները ամբողջ պատմական Հայաստանի տարածքով։ Երեք տասնամյակի ընթացքում հետազոտել և ցուցակագրել է պատմական Հայաստանի հայ ճարտարապետության հազարավոր նմուշներ։ Նա ուսումնասիրել է ոչ միայն Հայաստանի տարածքի, այլ նաև արտերկրում գտնվող հայկական հուշարձանները: Հեղինակել է բազմաթիվ արժեքավոր գրքեր և աշխատություններ, այդ թվում՝ ՀՃՈՒ գիտական ուսումնասիրություններ, Հայաստանի պատմություն հատորյակներ, առանձին գրքեր և պարբերականներ: Հայտնի հուշարձանագետն իր աշխատություններում առանձնակի տեղ է հատկացրել Արցախին վերաբերող ուսումնասիրություններին՝ «Հյուսիսային Արցախ», «Արցախի կամուրջները», «Դադիվանքի վերանորոգումը, 1997-2011 թվականներ», «Հայ մշակույթի հուշարձանները Խորհրդային Ադրբեջանին բռնակցված շրջաններում», «Մռավականք» գրքերը և այլ աշխատություններ։ Նախարար Արայիկ Հարությունյանն իր վշտակցությունն է հայտնել Սամվել Կարապետյանի մահվան կապակցությամբ՝ մասնավորապես նշելով. «Շատ եմ ցավում: Իր ոլորտի գիտակ, հսկայական գիտելիք կրող մարդ, որի թողած դպրոցը, մեծ հույս ունեմ, որ ինչ-որ չափով կշարունակի նրա գործը»: ՀՀ վարչապետի որոշմամբ ստեղծվել է Սամվել Կարապետյանի հուղարկավորության կազմակերպման կառավարական հանձնաժողով:


ԱԺ դահլիճի աջ թևում, որտեղ ԲՀԿ-ականների աշխատասենյակներն են, նոր «տաբլիցա» է հայտնվել՝ «Արման Բաբաջանյան»։ «Լուսավոր Հայաստանից» պոկված «անկախ» պատգամավորը, որը ԲՀԿ-ականների հետ «քրեական ենթամշակույթի» հետ կապված խնդիրներ ունի, այժմ նստում է ԲՀԿ-ի «կողքին»․ փաստորեն, նրան տեղավորել են «էլիտար թաղամասում» (դահլիճին մոտ սենյակներն այդպիսին են համարվում)՝ ԲՀԿ ֆրակցիային կից: Ի դեպ, Գևորգ Պետրոսյանի և Արման Բաբաջանյանի սենյակները դեմդիմաց են: Իսկ սենյակը, որտեղ այժմ նստում է Բաբաջանյանը, նախորդ գումարման ԱԺ-ում պատկանում էր հենց Գևորգ Պետրոսյանին։ «Ուզում են քաշի ջանը»,- կատակեց մեր զրուցակիցը:


Արցախի Հանրապետության Նախագահ Բակո Սահակյանը մայիսի 24-ին ընդունել է Հայաստանի Հանրապետության Սահմանադրական դատարանի նախագահ Հրայր Թովմասյանին և նրա գլխավորած պատվիրակությանը: Հանդիպմանը քննարկվել են դատական ոլորտում հայկական երկու հանրապետությունների համագործակցությանն առնչվող հարցեր:


ՀՀԿ փոխնախագահ Արմեն Աշոտյանը գրել է․ «Տնտեսության և խաղաղության միջազգային ինստիտուտը (Institute for Ecomonics and Peace) այսօր հրապարակել է Գլոբալ խաղաղության 2020 թվականի զեկույցը (GLOBAL PEACE INDEX 2020): Ըստ այդ զեկույցի, Ադրբեջանն ու Հայաստանը խաղաղասիրության լավագույն առաջընթացը գրանցած առաջին երկու երկրներն են աշխարհում: Իհարկե, խաղաղությունը շատ երանելի հանրային բարիք է, հատկապես՝ մեր տարածաշրջանի համար: Սակայն առավել հանգամանալից ծանոթանալով զեկույցին, ի հայտ են գալիս մի շարք հետաքրքիր մանրամասներ, որոնք չեն վրիպել իմ ուշադրությունից: Մասնավորապես, հասկանալի է, որ սահմանային միջադեպերի քանակը որոշակի նվազում է արձանագրել, սակայն զեկույցի հեղինակները հաշվի չեն առել ադրբեջանական ղեկավարության վերջին մեկ տարվա ընթացքում կանոնավոր դարձած ռազմատենչ և սադրիչ հայտարարությունները, ինչպես նաև այն հանգամանքը, որ համեմատական անդորրը թույլ է տվել Ադրբեջանին կտրուկ ամրացնել իր առաջնագիծը՝ իրականացնելով ինժեներա-շինարարական աշխատանքների մեծ ծավալ: Սակայն ամենահետաքրքիրը դեռ առջևում է: Զեկույցի հեղինակները հատուկ ընդգծում են, ուշադրություն, որ 2018 թվականին տեղի ունեցած «թավշյա հեղափոխությունը» Ադրբեջանի հետ հարաբերությունների շոշափելի լավացմանը նպաստող կարևորագույն գործոններից է եղել (The success of the operational ceasefire in 2017-2019 and the so-called ‘velvet revolution’ in Armenia in 2018 has significantly improved relationships between the two countries): Շատ տրամաբանական եզրահանգում է: Իրոք, Նիկոլ Փաշինյանն երկրի ներսում իր քաղաքական մրցակիցներին ատում է, իսկ Ալիևին՝ հարգում, ինչը չի վրիպել նաև զեկույցի հեղինակների աչքից: Բայց նորից կրկնեմ. Նիկոլի այդ սերը Ալիևի հանդեպ միակողմանի է, այդ դեպքում, ինչո՞ւ են զեկույցի հեղինակները նաև Ադրբեջանին դիտարկել որպես խաղաղասիրության չեմպիոն: Պատասխանն ակնհայտ է: Միջազգային հստակ շրջանակներ, ինչպես կասեին Մինսկի խմբի համանախագահները, բնակչություններին խաղաղության են նախապատրաստում: Սակայն ո՞րոնք են այդ խաղաղության պայմաններն ու գինը, Փաշինյանը համառորեն թաքցնում է հայ ժողովրդից: Ուստի կրկին պետք է արձանագրեմ, որ քաղաքական մրցակիցների դեմ նոր ռեպրեսիաների հիմքում ընկած է լինելու ոչ միայն համաճարակային ճգնաժամը, այլև Արցախյան հիմնախնդիրը»:


Փետրվարի 8-ին, ժամը 11:35-ին Ճգնաժամային կառավարման ազգային կենտրոն ահազանգ է ստացվել, որ Իջևան-Նոյեմբերյան ավտոճանապարհին տեղի է ունեցել ՃՏՊ. բեռնատարը կողաշրջվել է, կա տուժած: Դեպքի վայր է մեկնել ԱԻՆ ՓԾ մարզային փրկարարական վարչության հրշեջ-փրկարարական ջոկատից մեկ մարտական հաշվարկ:


ՀՀԿ փոխնախագահ Արմեն Աշոտյանը ֆեյսբուքյան իր էջում գրել է․ «Ծանոթանալով ՄԱԿ-ում Նիկոլ Փաշինյանի ելույթին՝ ուզում եմ անել հետևյալ կարևոր արձանագրումները. 1. Նիկոլը այն եզակի ղեկավարներից է, ով ՄԱԿ-ի ամբիոնն օգտագործեց իր ներքաղաքական օրակարգի համար։ Օրինակ, Թրամպը չի «ֆայմել» իր ելույթում կպնել իր դեմ իմպիչմենտի գործընթաց սկսած դեմոկրատներին։ 2. Իշխանափոխությունից 16 ամիս անց Նիկոլը բոլոր առիթներով արդարանում է, որ իշխանափոխությունը չուներ արտաքին հովանավորներ։ Եթե այդ հարցը դեռ ակտուալ է, ապա սա նշանակում է, որ իրեն կա՛մ չեն հավատում, կա՛մ նա շարունակաբար ստում է։ 3. Ի՞նչ է նշանակում Հայոց ցեղասպանության մասին երկու հպանցիկ հիշատակումը, առանց որևէ բարոյական, քաղաքական կամ իրավական շեշտադրման և օրակարգի։ Վե՞րջ, էլ չե՞նք պահանջելու ճանաչում, էլ չե՞նք պայքարելու հետևանքների վերացման և արդարության վերականգման համար։ 4. ՄԱԿ-ի ամբիոնից նորից կրկնվեց Նիկոլի՝ Արցախյան կարգավորման անհեթեթ բանաձևը Ադրբեջանի ժողովրդի համար ընդունելի լուծման մասին։ Արդեն պարզ է, որ նրան թվում է, որ ինքը գտել է մի «թույն» լուծում՝ Ալիևին դեմ տալու և ձգձգելու բանակցային գործընթացը։ Ավաղ, այս պարզունակ հնարքը ոչ միայն չի աշխատելու, այլև շատ արագ մեզ կանգնեցնելու է նոր վտանգի առջև՝ քանդելով նախկին բանակցային կապիտալը, փոխարենը ստեղծելով մեծ ռիսկեր։ Ոչ Ալիևը, ոչ էլ, ինչն ավելի կարևոր է, Մինսկի խմբի համանախագահները այս դատարկաբանության թակարդը չեն ընկնելու։ 5. Խոսելով մեր մարդասիրական և խաղաղապահ առաքելություններից՝ Նիկոլը «մոռացավ» Սիրիայում հայկական զորախմբի մասին։ Մեր բանակի և սահմանադրության ոտնահարման հաշվին սեփական խնդիրներդ լուծելուց լա՞վ ես, իսկ ՄԱԿ-ի ամբիոնից մեր տղաների վտանգավոր առաքելության մասին վախենու՞մ ես հիշատակել։ 6. Լավ է, որ 2016 թվականին Լեռնային Ղարաբաղի ժողովրդի դեմ Ադրբեջանի ագրեսիան անվանեցիր անհաջող փորձ՝ փաստելով, որ մենք հաղթել ենք Ապրիլյան պատերազմում։ Որոշ թրաշամանուկներիդ ասա, որ անկախ սեռից, դա իրենց ականջներին օղ անեն։ Հ.Գ. Մի խոսքով, դու հեչ մարդամեջ հանելու բան չես։ Հուսամ, հաջորդ տարի ՄԱԿ-ում մեր երկրի անունից այլ մարդ կխոսա»։


Hraparak.am-ի հետ զրույցում Հանրային հեռուստառադընկերության խորհրդի նախագահի այլևս նախկին թեկնածուներից Արթուր Բախտամյանը շատ լակոնիկ մեկնաբանեց փաստը, որ հաղթողը ռեժիսոր Արա Շիրինյանն է, ասելով․ «Մասնագիտական հանձնաժողով է, Արա Շիրինյանն էլ բնագավառի փորձված մարդկանցից մեկն է»: Նա ի դեպ, ՀՌԱՀ մրցութային հանձնաժողովի որոշման մասին տեղյակ չէր։ Պարոն Բախտամյանին, ի դեպ, երբ հարցրեցինք, թե ոնց է գնահատում ընտրությունը, նախ հարցրեց՝ Ուկրաինայի ընտրությունների՞։ ՀՌԱՀ նախկին նախագահ, դեռևս՝ անդամ Գագիկ Բունիաթյանը ևս ասաց, որ Շիրինյանին համարում է ոլորտի պրոֆեսիոնալներից ու հնաբնակներից մեկը։ Հարցին, թե չի համարո՞ւմ, որ ինքը քաղաքական հին թիմի անդամ էր, Շիրինյանը՝ նոր, վերջիսն ասաց, որ ոչ։ «Էդ մարդն ամբողջ կյանքում աշխատել է հանրայինում»,- ասաց Բունիաթյանը։ Հիշեցնենք, որ այս ընթացքում մրցույթի հիմնական քննադատության թիրախն էլ ՀՌԱՀ անդամներն ու նաև ինքն էին (որ այլ թեկնածուների հետ անհավասար պայմաններում են, եղել են պայմանավորվածություններ )։ Իրե՞ն չի համարում այդ քննադատության պատճառ։ Գագիկ Բունիաթյանն ասում է՝ ինձ թվում է՝ ոչ։ «Սկսենք նրանից, որ իմ ժամկետը շուտով ավարտվում է, այնպես որ, իմ քայլը շատ բնական էր ու նորմալ։ Ես չէի կարող մեր հանձնաժողովի անդամ լինել 2-րդ անգամ»։ Թեկնածուների հիմնական մասը խուսափում էր գնահատականներից։ «Ա1+» հեռուստաընկերության նախագահ Մելս Հակոբյանի հեռախոսը, առհասարակ, անջատված էր, նաև աշխատանքի վայրում չէր։ Իսկ Արայիկ Մանուկյանն էլ ՀՌԸ խորհրդի նախագահի ընտրությանն անդրադարձել է ֆեյսբուքյան գրառմամբ՝ գրելով, որ Արա Շիրինյանին ճանաչում է դեռևս 90-ական թվականներից և միասին աշխատել են նաև հայկական հեռուստատեսությունում: «Վերջերս էլ միասին քննարկում էինք «Շողակաթ» հեռուստաընկերության վերափոխման հայեցակարգերը: Ինձ համար սիրելի հեռուստաընկերություն, ուր երկար տարիներ աշխատում էր Արա Շիրինյանը: Արա Շիրինյանը պրոֆեսիոնալ է և հեռուստատեսության նվիրյալ: Ցավում եմ, սակայն, որ Հայաստանում չփոխվեց մրցույթ անցկացնելու փիլիսոփայությունը՝ հաստատվեց այն, ինչի մասին երկու օր շարունակ խոսում էին բոլորը: Բայց սա Արա Շիրինյանի անձի հետ որևէ առնչություն չունի»: «Ցավում եմ, որ ՀՌՀ-ն չկարողացավ մշակել ու մրցույթից առաջ հրապարակել կարգ, որով պետք է առաջնորդվեին իր կողմից ձևավորված մրցութային հանձնաժողովի անդամները և որի մասին մրցույթի մասնակիցներն առնվազն պետք է տեղեկացված լինեին»,- գրել էր Շիրինյանը։ Հիշեցնենք, որ Հանրային հեռուստառադիոընկերության խորհրդի նախագահի մրցույթին մասնակցության հայտ էին ներկայացրել 23 թեկնածուներ՝ 1. Լևոն Դավթյան, 2. Համլետ Ղուշչյան, 3. Հովհաննես Թովմասյան, 4. Արթուր Բախտամյան, 5. Սամվել Գաբրիելյան, 6. Մեսրոպ Մովսեսյան, 7. Արա Շիրինյան, 8. Վարդգես Ավետիսյան, 9. Վահրամ Քոչարյան, 10. Արամ Սուքիասյան, 11. Արմեն Մկրտչյան, 12. Տիգրան Ռշտունի, 13. Արայիկ Մանուկյան, 14. Տիգրան Հակոբյան, 15. Իրինա Բարսեղյան, 16. Մովսես Գասպարյան, 17. Հարություն Բերբերյան, 18. Լավրենտի Միրզոյան, 19. Նունե Էլմասյան, 20. Թամարա Գևորգյան, 21. Գագիկ Բունիաթյան, 22. Կարինե Հակոբյան, 23. Վլադիմիր Հայրապետյան։ Ինչպես հայտնի է՝ 2-րդ փուլում հայտնվել էր 3 թեկնածու՝ Տիգրան Հակոբյան, Մեսրոպ Մովսիսյան և առավել շատ՝ 3 ձայն ստացած Արա Շիրինյան։


ՀՀ վարչապետի պաշտոնակատար Նիկոլ Փաշինյանը ֆեյսբուքյան իր էջում գրում է․ «Առաջիկա որոշումներով կառավարությունը պատրաստվում է վերակառուցել ԶՈւ մի քանի հազար սպաների և ենթասպաների նախկինում վերցրած վարկերը: Որոշման իմաստը այդ վարկերի տոկոսադրույքը մինչև կիսով չափ կրճատելն է և սպասարկման ժամկետը երկարացնելը: Որպես արդյունք, ասենք եթե ԶՈւ ծառայողը ամեն ամիս վարկի սպասարկման (մարման) համար վճարում է 50 հազար դրամ, նախատեսվող փոփոխություններից հետո այդ նույն, բայց վերակառուցված վարկի համար կսկսի վճարել ասենք՝ 25 հազար դրամ: Մինչև կիսով չափ քիչ: Առաջիկայում կայացվելիք այլ որոշումներով կառավարությունը կանդրադառնա նաև նախկին զինվորականներին բնակարաններ ձեռքբերելուն աջակցելու հարցին: Սա, իհարկե, ամբողջական լուծում չի դառնա, բայց հարցը մեռյալ կետից կշարժվի: Առաջիկայում կարևոր որոշումներ կկայացնենք նաև գործող զինվորականների բնակարանների ձեռքբերման թեմայով»:


ՀՀ վարչապետ Նիկոլ Փաշինյանը իր ֆեյսբուքյան էջում գրել է․ «Այն էֆեկտը, որ ստացել ենք Գյումրիում, ստանալու ենք նաև Վանաձորում: Հոկտեմբերի 26-ը Վանաձորի օրն է: Բոլորով գնում ենք դբա լավը:)))»։


Հունիսի 14-ի վաղ առավոտյան ԱԱԾ աշխատակիցների մի մեծ խումբ խուզարկության նպատակով ներխուժել է «Բարգավաճ Հայաստան» կուսակցության նախագահ Գագիկ Ծառուկյանի առանձնատուն: Իրականություն են դառնում մեր կանխատեսումներն առ այն, որ անձնական իշխանությունը պահպանելու համար Փաշինյանը դիմելու է քաղաքական ընդդիմության շինծու քրեական հետապնդմանը: Ազգային ժողովի ընդդիմադիր ուժի ղեկավարի վարկաբեկման արշավի և բացահայտ քրեական հետապնդման սանկցիան տրվեց այն պահին, երբ Գագիկ Ծառուկյանը հանդես եկավ իշխող վարչախմբի գործունեության խիստ քննադատությամբ և պահանջեց կառավարության հրաժարականը: Դեպքերի այս ընթացքը իշխող վարչախմբի հոգևարքի վկայությունն է: Մենք անվերապահորեն դատապարտում ենք Գագիկ Ծառուկյանի նկատմամբ սաստկացող քաղաքական հետապնդումը և հայտարարում, որ սին են քաղաքական կյանքը պատժիչ գործողություններով կասեցնելու վարչախմբի հույսերը: Իրավիճակից մեկ ելք կա՝ ռեալության զգացողությունը կորցրած Փաշինյանի անհապաղ հրաժարականը և ազգային համաձայնության վրա հիմնված հակաճգնաժամային կառավարության ձևավորումը: «Հայրենիք» կուսակցության խորհուրդ


Մի քանի կուսակցություններ փոխած, Արաբկիրի նախկին թաղապետ Հովհաննես Շահինյանն այժմ էլ ընդգրկվել է երկրորդ նախագահ Ռոբերտ Քոչարյանի աջակիցների թիմում։ Նրան կարելի էր հանդիպել դատարանի դիմաց՝ Քոչարյանին աջակցելու ակցիայի շրջանակում։ Օրերս էլ «Կոնգրես» հյուրանոցում կայացած Քոչարյանի՝ քաղակտիվիստների հետ հանդիպմանը, Շահինյանը ևս ներկա է եղել։ Նա Ռ․Քոչարյանի հետ լուսանկարվել և այն տեղադրել է համացանցում։  Նշենք նաև, որ Հովհաննես Շահինյանը ֆեյսբուքյան իր էջում ակտիվ Քոչարյանի լուսանկարն է տարածում և նրա վերաբերյալ տեսանյութերը։


ՀՀ դատախազությունից տեղեկացնում են, որ ԱԺ նախկին պատգամավոր Միհրան Պողոսյանին արտահանձնելու միջնորդությունը ՌԴ դատախազության կողմից մերժվել է: «ՌԴ գլխավոր դատախազությունից ստացված տեղեկատվության համաձայն, Միհրան Պողոսյանին քրեական հետապնդման ենթարկելու նպատակով հանձնելու մասին ՀՀ գլխավոր դատախազության միջնորդության բավարարումը հնարավոր չի համարվել՝ հիմք ընդունելով «Քաղաքացիական, ընտանեկան և քրեական գործերով իրավական օգնության և իրավական հարաբերությունների մասին» 22.01.1993թ. Կոնվենցիայի 19-րդ հոդվածի դրույթները: Կոնվենցիայի վերը նշված հոդվածը՝ որպես իրավական օգնություն ցույց տալու խնդրանքը լրիվ կամ մասնակիորեն մերժելու հիմք նախատեսում է այն դեպքերը, եթե այդպիսի օգնության ցուցաբերումը կարող է վնաս հասցնել հարցվող (կոնկրետ դեպքում՝ հանձնման միջնորդությունը քննարկող) Պայմանավորվող Կողմի ինքնիշխանությանը կամ անվտանգությանը կամ հակասում է նրա օրենսդրությանը: Մինչդեռ, Միհրան Պողոսյանին քրեական հետապնդման ենթարկելու նպատակով հանձնելու մասին ՀՀ գլխավոր դատախազության միջնորդության մերժման կոնկրետ հիմքի վերաբերյալ հստակ տեղեկատվություն չի ներկայացվել: Վերոնշյալով պայմանավորված՝ ՀՀ գլխավոր դատախազությունը, ՌԴ գլխավոր դատախազությանն առաջարկել է տրամադրել հստակ տեղեկատվություն՝ Մ. Պողոսյանի հանձնումը մերժելու պատճառների վերաբերյալ»:


Երևանի պետական համալսարանի Հոգաբարձուների խորհուրդն անընդունելի է համարում դեկտեմբերի 24-ին ԵՊՀ-ում տեղի ունեցածը, երբ կենտրոնական մասնաշենքից ձեռնաշղթաներով բերման էր ենթարկվել բուհի ուսանողական խորհրդի նախագահ Դավիթ Ափոյանը՝ հարցաքննվելու վկայի կարգավիճակով: Այսօր Մայր բուհում տեղի ունեցող Հոգաբարձուների խորհրդի հերթական նիստի ժամանակ խորհրդի անդամները միաձայն դատապարտեցին ՀՀ ոստիկանության գործողությունը և հանդես եկան միասնական հայտարարությամբ: «ԵՊՀ հոգաբարձուների խորհուրդն անընդունելի է համարում սույն թվականի դեկտեմբերի 24-ին ԵՊՀ տարածքում արձանագրված ՀՀ ոստիկանության գործելաոճը: Ոստիկանության ծառայողը պարտավոր է հարգել մարդու ազատությունները, ցուցաբերել զսպվածություն, քաղաքակիրթ, վայելուչ և հարգալից վերաբերմունք քաղաքացիների նկատմամբ, մինչդեռ միջադեպի ընթացքում ԵՊՀ ՈՒԽ նախագահ, Հոգաբարձուների խորհրդի անդամ Դավիթ Ափոյանի նկատմամբ կիրառված միջոցներն ակնհայտորեն ոչ անհրաժեշտ և ոչ չափավոր էին: Կոչ ենք անում հետագայում բացառել ոչ պատշաճ հիմնավորված գործողությունները և պահանջում ենք Ոստիկանության կողմից նշված դեպքի մանրամասն քննություն և համարժեք գնահատական ողջամիտ ժամկետում»,- նշվում է հայտարարության մեջ: Հիշեցնենք, որ դեկտեմբերի 24-ին Դավիթ Ափոյանը ԵՊՀ կենտրոնական մասնաշենքից ձեռնաշղթաներով բերման էր ենթարկվել՝ մոտ մեկ շաբաթ առաջ ԵՊՀ իրավագիտության ֆակուլտետի մոտ տեղի ունեցած խուլիգանության դեպքի առթիվ քննվող քրեական գործով: Նա հարցաքննվել էր վկայի կարգավիճակով:


Նախագահ Արմեն Սարգսյանի հրամանագրով Մհեր Գրիգորյանը նշանակվել է փոխվարչապետի պաշտոնում: Հրամանագրում նշվում է. «Հիմք ընդունելով վարչապետի առաջարկությունը՝ համաձայն Սահմանադրության 150-րդ հոդվածի, Մհեր Գրիգորյանին նշանակել փոխվարչապետ»: Նախագահի մեկ այլ հրամանագրով փոխվարչապետ է նշանակվել Տիգրան Ավինյանը:


Թուրքիայի նախագահ Ռեջեփ Թայիփ Էրդողանը Twitter-ի իր միկրոբլոգում հայատառ ցավակցություն է հայտնել Թուրքիո հայոց պատրիարք Մեսրոպ արքեպիսկոպոս Մութաֆյանի մահվան կապակցությամբ: «Խոր վշտով տեղեկացայ Թուրքիոյ հայոց պատրիարք Յարգելի Մեսրոպ Մութաֆեանի մահը։ Այս կապակցութեամբ կը ցաւակցիմ իր ընտանիքին, հարազատներուն և մեր հայ քաղաքացիներուն»,- գրել է Էրդողանը: Հիշեցնենք, որ ավելի վաղ Ռեջեփ Թայիփ Էրդողանը զանգահարել է Պոլսո Հայոց պատրիարքի փոխանորդ Արամ Աթեշյանին և ցավակցություն հայտնել Մեսրոպ արքեպիսկոպոս Մութաֆյանի մահվան կապակցությամբ: Ի դեպ, հարթակը, որտեղ նա այդքան ակտիվ է, Թուրքիայի նախագահը ժամանակին մեղադրում էր հարկեր վճարելուց խուսափելու մեջ։ «Յություբը, Ֆեյսբուքը, Թվիթերը շահույթ հետապնդող միջազգային կազմակերպություններ են: Դրան էլ գումարած՝ Թվիթերը զբաղված է հարկեր թաքցնելով, և մենք պատրաստվում ենք զբաղվել այդ խնդրով»,- նշել է թուրքական կառավարության ղեկավարը: Էրդողանը նման բան էր հայտարարել, երբ Թուրքիայի Սահմանադրական դատարանը չեղյալ է հայտարարել Թվիթերի արգելափակման մասին կառավարության՝ մարտի 21-ին կայացրած որոշումը:


Հանրապետության տարածքում՝ Ապրիլի 21-ի ցերեկը, 22-24-ը շրջանների զգալի մասում, 25-26-ն առանձին շրջաններում ժամանակ առ ժամանակ սպասվում են տեղումներ, 20-23-ը լեռնային շրջաններում, Լոռիում, Սյունիքի և Տավուշի նախալեռներում՝ ձյան տեսքով։ Քամին՝ հյուսիս-արևելյան՝ 3-8 մ/վ։ Օդի ջերմաստիճանը 23-ի ցերեկը կբարձրանա 2-3 աստիճանով։ Երևան քաղաքում՝ Ապրիլի 21-ի ցերեկը, 22-23-ը ժամանակ առ ժամանակ սպասվում է անձրև, 24-26-ը հնարավոր է անձրև և ամպրոպ, ամպրոպի ժամանակ սպասվում է քամու ուժգնացում՝ 13-15 մ/վ։


«Մեկ Հայաստան» կուսակցության ղեկավար Արթուր Ղազինյանը գրել է․ «Թող որևէ ուսուցիչ, դպրոցի տնօրեն, նախարար կամ վարչապետ իր բախտն ու ճակատագիրը փորձի իմ երեխաներին դասավանդի այն նյութը, որը ես, որպես ծնող, թույլ չեմ տալիս: Հետևանքների համար կզղջան բոլորը, հատ առ հատ, պատգամավոր թե օտարերկրյա վարձկան գործակալ: 1000 հատ Լանսարոտեի թե Ստամբուլի կոնվենցիա լինի, կփաթաթեմ ու կմտցնեմ ընդունողների ու կիրառողների համապատասխան տեղերը: Խելքներդ գլուխներդ հավաքեք ու չափերդ ճանաչեք: Սաղ խաղերը խաղացիք, մնաց մեր երեխաներին այլասերեք»։


Վարուժան Ավետիսյանը գրել է․ «Հող հանձնողին հանձնենք հողին»։ Քիչ առաջ նա նաև գրել է․«Ուղիղ հարց արտաքին քաղաքականության դավաճանական հայեցակարգով առաջնորդվող իշխանությանը» ու կիսվել Սերգեյ Ասլիկյանի գրառմամբ։ «Հարց ՀՀ Արտաքին գործերի նախարարություն / Ministry of Foreign Affairs of Armenia -ին. Որ Արցախի «ստատուսը» ճանաչեն, քանի՞ շրջան եք հանձնելու»։


Գլխավոր դատախազի խորհրդական Գոռ Աբրահամյանը ֆեյսբուքյան իր էջում գրել է «Երևանի ընդհանուր իրավասության առաջին ատյանի դատարանի դատավորի աշխատասենյակի դուռը կնիքելու և այն ոստիկանների կողմից պահպանելու գործողությունների իրավաչափության վերաբերյալ Բարձրագույն դատական խորհրդի կողմից արտահայտված դիրքորոշման վերաբերյալ հարկ եմ համարում նշել հետևյալը: Դեռևս 2019թ. հուլիսի 17-ին ՀՀ գլխավոր դատախազի պաշտոնակատարի կողմից ՀՀ ազգային անվտանգության ծառայություն է ուղարկվել ՀՀ հատուկ քննչական ծառայության քննիչի վերաբերյալ նախորդ օրը ՀՀ ոստիկանությունում, դատավորի շահերի ներկայացուցչի տված հաղորդումը՝ դրանում նշված հանգամանքները ստուգելու նպատակով: Հաղորդմամբ պաշտպանը վիճարկել է այն հանգամանքը, որ դատավոր Դավիթ Գրիգորյանի աշխատասենյակի դուռը կնիքվել է ապօրինի, ինչով խախտվել է վերջինիս բնակարանի անձեռնմխելիությունը, քանի որ աշխատասենյակն օրենքով սահմանված կարգով հավասարեցված է բնակարանին: Նյութերի նախապատրաստման արդյունքում ՀՀ ԱԱԾ քննչական դեպարտամենտում կայացվել է որոշում՝ ՀՀ քրեական օրենսգրքի 147-րդ հոդվածով և 308-րդ հոդվածով նախատեսված հանցագործությունների հանցակազմի բացակայության հիմքով քրեական գործ հարուցելը մերժելու մասին: Հարկ եմ համարում ընդգծել, որ ԲԴԽ հայտարարության լույսի ներքո նկատի ունենալով, որ հնարավոր է՝ սույն որոշումը բողոքարկվի վերադաս դատախազին, ներկա պահին ձեռնպահ ենք մնում այս առնչությամբ որևէ մեկնաբանություն անելուց կամ դիրքորոշում արտահայտելուց: Ինչ վերաբերում է ԲԴԽ հայտարարությամբ նշված այն հանգամանքին, որ միջնորդություն է ներկայացվել ձեռնարկելու օրենքով սահմանված համապատասխան միջոցներ, ապա նման փաստաթուղթ ՀՀ դատախազությունը դեռևս չի ստացել և առայժմ տեղեկացված չենք, թե ինչին է վերջինս վերաբերում»:


ՀՀ 2-րդ նախագահ Ռոբերտ Քոչարյանի որդին՝ Լևոն Քոչարյանը ֆեյսբուքյան իր էջում գրում է՝ «Գնում ենք Վարդաշեն ՔԿՀ, որ Sargis Ohanjanyan-ին տանենք տուն: Հուսով եմ մինչև Նոր Տարի նաև Նարէկ Մութաֆէան-ը կլինի տանը»։


Տնտեսագիտական համալսարանի նախկին ռեկտոր Ռուբեն Հայրապետյանը ֆեյսբուքյան իր էջում գրել է․ «Շնորհակալություն եմ հայտնում պարոն Ռուբեն Վարդանյանին հրավերն ընդունելու, ինչպես նաև համալսարանում կատարածս փոփոխությունները բարձր գնահատելու համար: Մտածում էի, թե ոչնչից այլևս չեմ զարմանա, բայց նույնիսկ այն հորինված և տապալված քրեական գործից հետո չէի սպասում, որ այդքան «PR»-վելուց և իրադարձության լուրն ամբողջ կազմով հպարտորեն տարածելուց հետո համալսարանի պաշտոնական լրատվությունը ոչ միայն կշրջանցի պարոն Վարդանյանի այս խոսքն իմ մասին, այլև նյութում «հրաշքով» կբացակայի հարցուպատասխանի ընթացքում ելույթ ունեցած 4 մասնակիցներից միայն այն մասնակցի նկարը, ում հրավերով պարոն Վարդանյանն առաջին անգամ այցելել էր ՀՊՏՀ: Նկարվելու մեծ սիրահար չեմ, սակայն ապշելու մակարդակի քայլ է...»։ Ինչպես նախորդ բոլոր դեպքերում էր, հակառակ էֆեկտն է ունենալու: Երբ մեր թիմի կատարած աշխատանքը և ծրագրերն ակտիվորեն հանրայնացվում էին՝ այդ ընթացքում նույնիսկ մեկ անգամ չհիշատակելով մեր ներդրումը, մեղմ ժպիտով էի ընդունում՝ հուսալով, որ գոնե արդյունքները չեն խեղաթյուրվի։ Սակայն այսպիսի արարքները մեղմը դարձնում են լայն: Ինչևէ... Ռուբեն Վարդանյանի ելույթը, ինչպես միշտ, անկրկնելի էր՝ միայն իրեն բնորոշ խորքայնությամբ: Այդ մարդու միտքն ակնհայտորեն առաջ է ժամանակից: Այն, ինչ շատերը չեն տեսնում և անգամ չեն պատկերացնում, իր համար արդեն մշակված երկարաժամկետ ծրագիր է՝ հստակ և հաջորդական քայլերով։ Հատկապես այս առումով շատ բան ունենք սովորելու մեր հզոր հայրենակցից: Սիրելի՛ ուսանողներ, քանի որ ձեզանից շատերը չհասցրին մասնակցել քննարկմանը, առաջիկայում կկազմակերպվի ևս մեկ հանդիպում պարոն Վարդանյանի հետ. չենք մոռանում ընթերցել (վերընթերցել) գիրքը՝ քննարկմանն ավելի պատրաստ ներկայանալու համար»։


ԱԺ պատգամավոր Տիգրան Ուրիխանյանը ֆեյսբուքյան իր էջում գրում է. ««Լուսավոր Հայաստանից» հայտարարեցին, որ քաղաքական մեծամասնությունը կոպտորեն խախտել է ՀՀ սահմանադրությունը։ Միևնույն ժամանակ նրանք ոչինչ չարեցին կանխելու համար։ Հիմա հարց՝ լա՞վ են արել, որ խախտել են, թե վատ են արել։ Պատասխան՝ Հայաստանի ժողովրդի ընդդիմադիր հատվածը պետք է արձանագրի, որ ընդդիմություն խորհրդարանում այլևս համարյա չկա։ Հարկ է ֆիքսել, որ բոլոր ժամանակներում հասարակության ընդդիմադիր հատվածին հուսախաբ արած ուժերն ու գործիչները միշտ սահուն հեռացել են քաղաքական ասպարեզից։ Ի դեպ, «Լուսավոր Հայաստանը» այդպես էլ չստորագրեց նաև զինծառայողների սոցապ հիմնադրամի հարցով ԱԺ քննիչ հանձնաժողով ստեղծելու ձևաթղթի տակ»։


Այս պահին Երևանի կինոյի և թատրոնի պետական ինստիտուտում տեղի են ունենում ռեկտորի ընտրությունները։ Լիլիթ Արզումանյանը լրագրողների հետ զրույցում նշեց, որ թեև երեկ քննարկման ժամանակ բեմից հայտարարեց, թե ինքնաբացարկ կհայտարարի, բայց միտքը փոխել է, ու ինքնաբացարկ չի հայտնի՝ մեկնաբանելով, որ երկրում հեղափոխություն է տեղի ունեցել և օրենքի սահմաններում ինքը կպայքարի ռեկտորի պաշտոնի համար։


ՄԵԿ ՇՆՉԻՆ ԸՆԿՆՈՂ ՀՆԱ-Ի ՑՈՒՑԱՆԻՇՈՎ ՎՐԱՍՏԱՆԻՑ ԵՎ ԱԴՐԲԵՋԱՆԻՑ ԱՌԱՋ ԱՆՑՆԵԼՈՒ ՄԱՍԻՆ. Անդրադառնալով վարչապետի ֆեյբուքյան գրառմանը՝ ներկայացնեմ մի քանի նկատառում: Նախ՝ ինչու՞ պետք է առաջ անցնելով հայտարարել, որ Ադրբեջանից առաջ ենք անցել, հետո էլ ճշգրտել հայտարարածը, եթե դա այդպես չէ: Այսպիսով, երեք ցուցանիշների միջև մեկն ակնհայտ ապատեղեկատվություն էր, ուրեմն հաջորդիվ Վրաստանի մասով էլ կարող է շատ կարճ ժամանակ անց նույնը ասել՝ նորից ճշգրտել կամ հերքել: Այսպես, եթե չկան պաշտոնական հրատարակված ցուցանիշներ, ապա մնացածը շատ ռիսկային հայտարարություններ են: Եթե 2018 թ. Վրաստանի ՀՆԱ-ն կազմել է ավելի քան 16 մլրդ ԱՄՆ դոլար, Ադրբեջանինը՝ ավելի քան 40 մլրդ ԱՄՆ դոլար, Հայաստանի Հանրապետությանը՝ 12,4 մլրդ ԱՄՆ դոլար, Վրաստանում ՀՆԱ-ի աճը 2019թ. 7 ամիսներին կազմել է 5%, Հայաստանի Հանրապետությանը, ասենք, 7%, իսկ բնակչության թվաքանակը Հայաստանի Հանրապետությունում 2,98 մլն է, իսկ Վրաստանում՝ 3,7 մլն, ապա ինչպե՞ս ենք Վրաստանից առաջ անցել: Ինչ վերաբերում է պարիտետային գնողունակության ՀՆԱ-ին, Հայաստանի Հանրապետությունում այն կազմում է 10 000 ԱՄՆ դոլար, Վրաստանում՝ 12 000 ԱՄՆ դոլար, Ադրբեջանում՝ 16 000 ԱՄՆ դոլար, այսինքն՝ նույն դոլարային գումարով որ երկրում ինչ քանակի ապրանք և ծառայություն կարելի է ձեռք բերել: Եվ վերջինը, ՀՆԱ-ի աճը պետք է ժողովրդի կենսամակարդակի վրա ազդեցություն ունենա: Վրաստանում գործազրկությունը 12% է, Ադրբեջանում՝ 5%, Հայաստանում՝ 15,7%: Աղքատությունը նույն ձևով ՀՀ-ում ամենաբարձրն է: Դատեք ինքներդ: ՀՀ ԱԺ ՏԱՐԱԾԱՇՐՋԱՆԱՅԻՆ ԵՎ ԵՎՐԱՍԻԱԿԱՆ ԻՆՏԵԳՐՄԱՆ ՀԱՐՑԵՐԻ ՄՇՏԱԿԱՆ ՀԱՆՁՆԱԺՈՂՈՎԻ ՆԱԽԱԳԱՀ ՄԻՔԱՅԵԼ ՄԵԼՔՈՒՄՅԱՆ


Այսօր Հայաստանի թատերական գործիչների միությունում տեղի ունեցավ հավաք, որին ներկա էին Հայաստանի թատրոնների տնօրեններն ու գեղարվեստական ղեկավարները։ Թատերական գործիչներն իրենց անհանգստությունը հայտնեցին ՀՀ մշակույթի նախարարությունում շրջանառվող փաստաթղթի վերաբերյալ, ինչը ենթադրում է մի քանի թատրոնների օպտիմալացում, իսկ որոշ դեպքերում լիկվիդացում։ Թատերական գործիչները համոզված են, որ առանց մասնագիտական քննարկման և վերլուծության անթույլատրելի է որևէ արմատական փոփոխության մասին խոսելը, առավել ևս, դրանք իրականացնելը: Թատերական գործիչները գտնում են, որ անտրամաբանական էքսպերիմենտների փոխարեն ժամանակն է ընդունել թատերական գործի զարգացմանը խթանող մի շարք օրենքներ /մեկենասության և հովանավորության մասին օրենքը, արտոնությունները հարկային դաշտում, օրենսդրական նախաձեռնությունները, որոնք կվերաբերվեն գնումների մասին օրենքին, թատրոնի գործունեության պլանավորման և գանձապետարանում հաշիվներ ունենալու հարցին/, որոնց անհրաժեշտությունը վաղուց հասունացել է: Հայաստանի թատերական գործիչների միությունը պատրաստվում է համապատասխան նամակով դիմել կառավարություն և Ազգային ժողով՝ միաժամանակ հայտնելով նշված խնդիրների քննարկումներին մասնակցելու իր պատրաստակամությունը։


ԱԺ պատգամավոր Նաիրա Զոհրաբյանը ֆեյսբուքյան էջում գրում է. Տևական ժամանակ է, որպես Մարդու իրավունքների պաշտպանության հանձնաժողովի նախագահ ցանկանում էի հանդիպել «Երևան-Կենտրոն» քրեակատարողական հիմնարկում պահվող, Նորք-Մարաշի գործով ամբաստանյալ Արթուր Վարդանյանին և մերժում էի ստանում, որովհետև դատավոր Բեկթաշյանը արգելանք էր դրել այցելությունների, այդ թվում՝ հանձնաժողովի նախագահի և պատգամավորի համար: Երկար դեգերումներից հետո ինձ վերջապես հաջողվեց զրուցել դատավոր Բեկթաշյանի հետ, որը օրվա բոլոր ժամերին մասնակցում էր ԲԴԽ նիստերին և խոսելու ժամանակ չուներ: Ներկայացրեցի, որ կալանավորը առողջական լուրջ խնդիրներ ունի, այդ թվում՝ Կրոնի հիվանդություն և ես պետք է իրեն այցելեմ: Առաջարկեց, որ կալանավորի պաշտպանները միջնորդություն գրեն և իրենք կքննարկեն՝ թույլ տա՞լ ինձ, թե՝ ոչ: Երեկ պիտի կայանար նիստը, որի ժամանակ պաշտպանների միջնորդությունը պիտի քննարկվեր, սակայն նիստը չկայացավ: Ընդամենը իրազեկեմ, որ Արթուրի վիճակը երեկ կտրուկ վատացել է, որովհետև նա վերջին 15 օրը չէր կարողանում սնունդ ընդունել և ոչ այն պատճառով, որ հացադուլ էր հայտարարել, այլ իր հիվանդության պատճառով և նրան շտապ տեղափոխել են քաղաքացիական հիվանդանոց: Արթուրը այլևս սայլակի վրա է տեղաշարժվում և հսկիչները կնոջը թույլ չեն տալիս խնամել ամուսնուն: Դիմում եմ արդարադատության նախարարին՝ մարդասիրական քայլ դրսևորենք և թույլ տանք Արթուրի կնոջը խնամել ամուսնուն, որը տևական ժամանակ օգնության կարիք ուներ, բայց որևէ մեկը չէր արձագանքում:


Գյումրեցի Հովհաննիսյանների ընտանիքը, 1988թ.-ի ավերիչ երկրաշարժից հետո, երեք տասնամյակ ապրել է փայտյա ինքնաշեն կացարանում: Բազմանդամ ընտանիքի հայրը՝ Մարտինը, համերկրացիներից շատերի նման, փորձել է ինչ-որ լուծում գտնել, երբ զգացել է, որ ժամանակավոր կացարանից դուրս գալու նպատակը հեռու է իրականություն դառնալուց: Խոնավությունից քայքայված կացարանին ամեն կերպ տան տեսք տալու նրա փորձերը, սակայն, ձախողվել են: Իսկ նոր տուն կառուցել չի հաջողվել՝ սոցիալական պայմանների պատճառով: Երեք տասնամյակ է պահանջվել միայն պատերն ու տանիքը կառուցելու համար: Ժամանակավորից երկարաժամկետ բնակավայրի վերածված փայտե կացարանը մնացել է ընտրության միակ հնարավորությունը: Ընթացիկ տարվա գարունն ավետաբեր է եղել Հովհաննիսյանների համար. ընտանիքն ընդգրկվել է գործընկեր կառույցների՝ ՎիվաՍել-ՄՏՍ-ի և Հայաստանի «Ֆուլեր տնաշինական կենտրոնի» կողմից իրականացվող բնակարանաշինության ծրագրում: Կամավորության սկզբունքով համախմբված թիմերը Մարտինի հետ շինարարություն են սկսել՝ նրա երազանքն իրականություն դարձնելով: Նոր և կոմունալ բոլոր պայմաններով ապահովված բնակարանում հյուրընկալվել են աջակցող կազմակերպությունների ղեկավարները: «Տարիներ շարունակ աշխատել եմ ընտանիքիս համար նորմալ պայմաններ ստեղծել, սակայն չեմ հաջողել: Փորձել եմ տան տեսք տալ փայտյա ինքնաշեն տնակին, բայց միևնույն է՝ այն մնացել է ցուրտ ու խոնավությունից փտած հատակով ժամանակավոր կացարան: Տասնամյակներ են անցել, երեխաներս արդեն իրենց ընտանիքն են ստեղծել, սակայն գրեթե ոչինչ չի փոխվել: Դժվարություններից երբեք չեմ վախեցել, բայց վախենում էի, որ որդիներս պանդխտության ուղին կբռնեն, ու տունս կքանդվի՝ դեռ չսարքված: Ձեր օգնությամբ այսօր ոչ միայն տունս կառուցվեց, այլև ընտանիքս համախմբվեց: Անչափ շնորհակալ եմ»,- ասել է ընտանիքի հայրը՝ Մարտինը: «Ցանկացած գործում յուրաքանչյուրը պետք է ունենա հենման կետ։ Մեկի համար դա կարող է լինել հույսը, մյուսի համար՝ վճռականությունը, երրորդի համար՝ կամքը։ Կարևոր չէ, թե երազանքների իրականացման ճանապարհին ով ինչ կընտրի։ Կարևորը դրանցից մեկի առկայությունն է սկսած գործում։ Մեզ համար՝ իբրև կազմակերպություն, կարևոր է մեր հայրենակիցների համար այդ հենման կետն ապահովելը։ Ուրախությամբ եմ արձանագրում, որ ևս մեկ ընտանիք, մեր գործակցության արդյունքում, հաղթահարեց տարիների խնդիրն ու լուսավոր ժպիտով կարող է նայել ապագային»,- ասել է ՎիվաՍել-ՄՏՍ-ի գլխավոր տնօրեն Ռալֆ Յիրիկյանը: «Ցավալի է, որ երկրաշարժից երեսուն տարի անց դեռ բնակարանային խնդիրներ կան: Այստեղ ապրող մարդիկ, հիրավի, հայրենի հողը չլքելու վճռականությամբ լցված, տոկունության և ուժի իսկական օրինակ են: Տարիների դժվարությունները հաղթահարած, սակայն լավատեսությամբ լեցուն այս ընտանիքի հետ բնակարանամուտի ուրախությունը կիսելն իսկական երջանկություն է»,- ասել է «Ֆուլեր տնաշինական կենտրոնի» նախագահ Աշոտ Եղիազարյանը: Հովհաննիսյաններն արդեն չեն անհանգստանում տեղանքին հատուկ ցրտաշունչ ձմռան հեռանկարից: Ավելին, կա տարեմուտը նոր բնակարանում նշելու անհամբեր սպասում:


ՀՀ ԿԳՄՍՆ Կրթական տեխնոլոգիաների ազգային կենտրոնն իրականացնում է «Հեռավար ուսուցում կազմակերպելու հմտություններ» թեմայով արագացված դասընթաց, որին մասնակցության հայտ է ուղարկել շուրջ 4000 ուսուցիչ։ «Հեռավար ուսուցում» դասընթացն այսօր մեկնարկել է չորս խմբում ընդգրկված տարբեր առարկաներ դասավանդող ավելի քան 420 մասնագետի համար, որոնցից շուրջ 90-ն Արցախի Հանրապետության դպրոցների ուսուցիչներ են։ Դասընթացում գրանցված բոլոր մասնակիցները դասընթացավարներից ստացել են «Հեռավար ուսուցում» համակարգ (https://elearning.armedu.am/) մուտք գործելու անհատական տվյալները, սկզբնական ցուցումները, ինչպես նաև ծանոթացել դասընթացի առաջին նյութերին և հանձնարարություններին։ Այս փուլում դասընթացում չընդգրկված ուսուցիչների և բոլոր այցելուների համար «Հեռավար ուսուցման կենտրոնի» համակարգում (https://dlc.armedu.am/) բաց և հասանելի կլինի դասընթացի բովանդակությունը։ Տեղեկացնում ենք, որ հնարավորինս շատ մասնագետներ վերապատրաստելու նպատակով դասընթացը կկրկնվի։


«Փաստ» թերթը գրում է. «Նախօրեին տեղի ունեցավ երկու ուշագրավ իրադարձություն, որ, ըստ «Փաստ» թերթի տեղեկությունների, բավականին ցավոտ են ընդունվել ԱՄՆ-ում գտնվող Նիկոլ Փաշինյանի կողմից։ Նախ՝ ԱԺ «Իմ քայլը» խմբակցության պատգամավոր, Երկրապահ կամավորականների միության նախագահ Սասուն Միքայելյանը, լրատվականների հետ զրույցում անդրադառնալով ԱԱԾ նախկին տնօրեն Արթուր Վանեցյանի հրաժարականի հանգամանքին, ասել է, թե Վանեցյանն իր ընկերն է և իր ընկերն էլ կմնա, այնուհետև հավելել, թե «ոչ ոք չի կարող Վանեցյանի ուսադիրները գցել աղբամանը»։ Միքայելյանին զուգահեռ՝ իշխանությունների համար անակնկալ հայտարարություն է արել ՀՀ պաշտպանության նախարար Դավիթ Տոնոյանը՝ ասելով, որ «ինքը լուրջ մտահոգված է գեներալ Մանվել Գրիգորյանի առողջական վիճակով»։ Ահա այս երկու՝ իշխանության մեջ առանցքային դերակատարություն ունեցող անձինք նման թեզեր են հնչեցրել Փաշինյանի համար ցավոտ երկու հարցի հետ կապված։ Թերթի աղբյուրի փոխանցմամբ՝ այս հայտարարություններից հետո կառավարության աշխատակազմում լուրջ լարվածություն է նկատվել. ըստ տեղեկությունների, Փաշինյանը կապ է հաստատել Արարատ Միրզոյանի և Տիգրան Ավինյանի հետ, հորդորել թիմի նկատմամբ լինել գերուշադիր մինչև իր վերադարձը, նաև հավելել, որ Սասուն Միքայելյանի հարցը դնելու է կուսակցության վարչության քննարկմանը, և չի բացառվում, որ Միքայելյանը հեռացվի կուսակցությունից։ Խոսակցություններ կան, որ նա հրաժեշտ կտա նաև ԵԿՄ նախագահի պաշտոնին»: Առավել մանրամասն՝ թերթի այսօրվա համարում։


Ոստիկանության պետի պաշտոնակատար Արմեն Սարգսյանը ոստիկանությունում տեղափոխություններ է արել․ Ոստիկանության գնդապետ Արամ Ղազարյանն ազատվել է ոստիկանության Գեղարքունիքի մարզային վարչության պետի պաշտոնից և ուղարկվել ոստիկանության կադրերի ռեզերվ: Մեկ այլ հրամանով՝ ոստիկանության Սևանի բաժնի պետ Սամվել Խմելյանը ազատվել է ոստիկանության Սևանի բաժնի պետի պաշտոնից և նշանակվել ոստիկանության Արարատի բաժնի պետ։


Երկարատև ու ծանր հիվանդությունից 70 տարեկան հասակում մահացել է արդարադատության նախկին նախարար Մարատ Ալեքսանյանը: Ալեքսանյանը 1971-1984թթ. ընտրովի և նշանակովի պաշտոններ է վարել կոմերիտմիության և կոմունիստական կուսակցության Աբովյանի մի շարք շրջկոմներում: 1984-1990թթ. աշխատել է Աբովյանի միջշրջանային դատախազությունում: 1991-1995թթ. ընտրվել է ՀՀ Գերագույն խորհրդի պատգամավոր: 1995թ. ընտրվել է ՀՀ Ազգային ժողովի պատգամավոր: 1996թ փետրվարից-1998թ. ապրիլը զբաղեցրել է ՀՀ արդարադատության նախարարի պաշտոնը: ՀՀ նախագահի հրամանագրով Մարատ Ալեքսանյանին շնորհվել է ՀՀ արդարադատության պետական խորհրդականի բարձր կոչում:


Արարատ Միրզոյանը, ամենայն հավանականությամբ, մինչև ամառ կտեղափոխվի կառավարական ամառանոց։ Այս մասին մեր լրագրողին ասել է նրա խորհրդական Վահան Կոստանյանը։ Թե ինչու է ձգձգվում ԱԺ նախագահի տեղափոխությունը, հատկապես, որ ամիսներ առաջ նա տեղեկացրեց իր անվտանգության հետ կապված խնդիրների մասին ու դրանով բացատրեց կառավարական ամառանոց տեղափոխվելու հեռանկարը, Կոստանյանը չպատասխանեց։ Հարցին՝ «ռեմոնտի» գործընթա՞ցն է երկար տևում, խորհրդականն ասաց, թե չունի հարցի պատասխանը։ Որոշ տեղեկություններով, Միրզոյանի ընտանիքը կբնակվի ՍԴ նախկին նախագահ, այժմ ԲԴԽ ղեկավար Գագիկ Հարությունյանի ապրած տանը։ Ամառանոցում այս պահին միայն Փաշինյանի և Վանեցյանի ընտանիքներն են ապրում։


«Հայրենիք» զարգացման հիմնադրամը նոր կորոնավիրուսի տարածման կանխարգելման և համավարակի դեմ պայքարի նպատակով պատրաստվում է ձեռք բերել նվազագույնը 20 000 հատ բժշկական եռաշերտ դիմակներ։ Մասնագիտացված կազմակերպություններին խնդրում ենք մինչև հուլիսի 9-ը ներկայացնել գնային առաջարկներ հիմնադրամի էլեկտրոնային հասցեին [email protected] կամ ֆեյսբուքյան էջին՝ Facebook.com/HayrenikFoundation։ Հարգանքներով՝ «Հայրենիք» զարգացման հիմնադրամ


«Ադոնայի» իրավապաշտպան կազմակերպության հիմնադիր տնօրեն Արտակ Գալստյանը (Վանոյի Արտակ) ֆեյսբուքյան իր էջում հրապարակել է իր և Վայոց Ձորի մարզպետ Տրդատ Սարգսյանի լուսանկարները՝ կից գրառում կատարելով, գրառումը նա վերնագրել է այսպես․ «Մութ ամպեր Տրդատ Սարգսյանի գլխին, գործը հասավ ՔՊ»։ Գրառումը ներկայացնում ենք ամբողջությամբ․ «Բազմիցս անդրադարձել եմ ՀՀ մարզերում տիրող անմխիթար վիճակին, որը հիմնականում պայմանավորված է որոշ մարզպետների կողմից, նախկին համակարգի քրեաօլիգարխիկ անդամների հետ արագ սերտաճելով: Հենց այս հանգամանքն էլ ստիպել էր ԱԺ «ԻՄ ՔԱՅԼԸ» խմբակցությանը հավատաքննության կանչել ՀՀ Մարզպետներին: Նախկին համակարգի հետ սերտաճելու մեջ ուղղակիորեն մեղադրվել է Վայոց Ձորի մարզպետ Տրդատ Սարգսյանը: Նրան այդ հարցը, ընդ որում խիստ տոնով ուղղակիորեն տվել է ՀՀ Վարչապետ Նիկոլ Փաշինյանի նախկին օգնական, այժմ ԱԺ պատգամավոր Արփի Դավոյանը: Հարցը մոտավորապես հնչել է այսպես՝ դու սերտաճել ես Ջերմուկի Արսենյան Աշոտի, իր որդու հետ, շաբաթ-կիրակին նրանց ջերմուկյան հյուրանոցում ես անցկացնում»։ Վայոց Ձորի մարզպետը փաստորեն կանգնած է ընտրության առաջ, կամ պետք է ապացուցի որ լուրերը նախկին ռեժիմի հետ սերտաճելու մասին այնքան էլ իրական չեն կամ պետք է ընդունի, որ շեղվել է ՀՀ Վարչապետի հայտարարած կուրսից, դրանից բխող իր համար հավանական տխուր հետևանքներով: Կարծում եմ ճիշտ կլինի Տրդատ Սարգսյանը հերքի այդ լուրերը և սկսի վերջապես աշխատել: Ի՛նչ է պետք դրա համար: Կարելի է սկսել դիցուք հետևյալ քայլերից. 1. Դադարեցնել ուտուշ խմուշները նախկինների հետ, ընդ որում նրանց հաշվին: 2. Ձեռնարկել գործուն միջոցներ Ռոբերտ Քոչարյանի հետ փոխկապակցված Վարդաբլուր բնապահպանական հիմնադրամին ապօրինի վաճառված 1000 հեկտար արոտավայրը ժողովրդին վերադարձնելու մասով: Դիցուք նախաձեռնել դատական հայց Վարդաբլուր բնապահպանական հիմնադրամին տված սեփականության վկայականները անվավեր ճանաչելու ուղղությամբ: 3. Ակտիվացնել շփումները Վայոց Ձորի բնակիչների հետ, անձամբ խորամուխ լինելով նրանց խնդիրների մեջ, դա կբարձրացնի և իր և իշխանության հեղինակությունը մարզի բնակիչների շրջանում: Կարծում եմ Տրդատ ջան հանուն այս նպատակի, որը ի դեպ օգուտ է նաև քեզ, կարելի է մի որոշ ժամանակ հրաժարվել «Պլեյստեյշն» խաղալուց: Հավատա շատ ավելի կարևոր է հզոր և հերոս լինել կյանքում և աշխատանքի մեջ, քան վիրտուալ համակարգչային խաղում: Հարգանքներով՝ Արտակ Գալստյան»։


Այսօր Մաշտոցի 47 հասցեում գտնվող նախագահական նստավայրում Նիկոլ Փաշինյանի և՛ քաղաքական, և՛ զինվորական վերնախավի ներկայությամբ ՀՀ նախագահ Արմեն Սարգսյանը պարգևատրեց մի շարք բարձրաստիճան զինծառայողների և պայմանագրայինների։ Նախագահը նաև պարգևատրեց զոհված զինծառայողների հարազատներին։ Միջոցառման ընթացքը ձեզ ենք ներկայացնում ֆոտոշարքով։


Փաստաբան Ամրամ Մակինյանը տեղեկացնում է. «Հարգելի ընկերներ, լրագրողներ. Պայմանավորված Հայաստանի Հանրապետությունում առաջացած համաճարակային իրավիճակով՝ այսօր միջնորդություն եմ ներկայացրել Երևան քաղաքի առաջին ատյանի ընդհանուր իրավասության դատարան՝ մարտի 26-ին՝ ժամը 15:30-ին, ՀՀ երրորդ Նախագահ Սերժ Ազատի Սարգսյանի մասնակցությամբ կայանալիք դատական նիստը հետաձգելու խնդրանքով»: Սերժ Սարգսյանի պաշտպանական թիմ


Հարգելի՛ հայրենակիցներ, Ելնելով մի շարք երկրներում կորոնավիրուսի տարածումով պայմանավորված համաճարակաբանական լարված իրավիճակով՝ այսօր որոշել եմ արգելել 16 երկրների քաղաքացիների մուտքը Հայաստանի Հանրապետություն: Իսկ այդ երկրներից վերադարձող ՀՀ քաղաքացիները պետք է ենթարկվեն 14-օրյա կառանտինային ռեժիմի: Այս մասին այսօր՝ մարտի 17-ին, ֆեյսբուքյան իր էջում գրել է փոխվարչապետ Տիգրան Ավինյանը և ներկայացրել երկրների անունները։ «Երկրների ցանկն է. 1. Չինաստանի Ժողովրդական Հանրապետություն, 2. Իրանի Իսլամական Հանրապետություն, 3. Հարավային Կորեա, 4. Ճապոնիա, 5. Իտալիա, 6. Իսպանիա, 7. Ֆրանսիա, 8. Գերմանիա, 9. Շվեյցարիա, 10. Դանիա, 11. Ավստրիա, 12. Բելգիա, 13. Նորվեգիա, 14. Շվեդիա, 15. Նիդերլանդներ, 16. Միացյալ Թագավորություն։ Չի սահմանափակվելու այդ երկրներից բեռափոխադրումներ իրականացնող տրանսպորտային միջոցի վարորդի ու փոխարինող մեկ վարորդի մուտքը Հայաստան։ Բացի այդ, օտարերկրյա ուղևորություններից վերադարձող մեր բոլոր քաղաքացիները պետք է ինքնամեկուսացվեն 14-օրյա ժամկետով: Ինքնամեկուսացման ընթացքում հիվանդության ախտանիշներ առաջանալու դեպքում պետք է անհապաղ կապ հաստատել 060 838300 թեժ գծի միջոցով: Հայցում ենք բոլորիդ ներողամտությունը պատճառած անհարմարության համար։ Համոզված եմ՝ առկա է համընդհանուր գիտակցում, որ այս քայլերը ձեռնարկում ենք բացառապես հանրության անվտանգությունն ապահովելու նպատակով»։


Արցախի ԱԺ նախագահ Աշոտ Ղուլյանը, ինչպես տեղեկացրել ենք, քաղաքական կոնսուլտացիաներ է սկսել, որի նպատակն իր շուրջ համախմբվածության ապահովումն է։ Միաժամանակ Ղուլյանը շրջանային այցերի մեջ է, տեղերում կուսակցական տոմսեր է բաժանում, խոսում երիտասարդների ակտիվացման ու դերի մասին։ Մեր տեղեկություններով՝ Ղուլյանը, լավ հարաբերություններ պահպանելով ՀՀ Ազգային ժողովի իր գործընկերների հետ, դրական ազդակներ է ստացել ՀՀ իշխանություններից, և պատահական չէ, որ Նիկոլ Փաշինյանի ստեփանակերտյան հավաքը հենց Ղուլյանն էր վարում՝ դիրքավորվելով բեմահարթակի կենտրոնական հատվածում։


Ժողովրդավարական հասարակությունում հանրության վստահությունը նվաճելու նպատակով ընտրական, այդ թվում՝ հանրաքվեների կազմակերպման գործընթացներում ծայրահեղ կարևոր է քարոզարշավների ընթացքում (և դրանից դուրս) կուսակցությունների գործունեության ֆինանսական կողմի՝ եկամուտների և ծախսերի թափանցիկության և հաշվետվողականության ապահովումը: Կարևոր է նաև օրենսդրորեն արգելված աղբյուրներից դուրս՝ զարտուղի ճանապարհներով ֆինանսավորումը կանխելը։ «Ականատես» դիտորդական առաքելությունը հայտնում է իր մտահոգությունը 2020 թվականի ապրիլի 5-ի սահմանադրական հանրաքվեի ֆինանսավորման թափանցիկության ու հաշվետվողականության առումով՝ հաշվի առնելով փետրվարի 25-ին կայացած «Քաղաքացիական պայմանագիր» (այսուհետ՝ ՔՊ) կուսակցության դրամահավաք-երեկոյի վերաբերյալ ոչ միանշանակ ընկալումները, կուսակցության և հիմնադրամի հաշվեհամարների հետ կապված անհստակությունը, ՔՊ վերադարձի հիմնադրամի կայքում առկա տեղեկատվությունը, որով փաստացի հնարավոր է դառնում «ՀՀ կուսակցությունների մասին» օրենքով արգելված անանուն և օտարերկրյա ֆիզիկական ու իրավաբանական անձանցից նվիրատվությունների ընդունումը, ինչպես նաև՝ առհասարակ կուսակցությունների և նախընտրական քարոզարշավի ֆինանսավորման թափանցիկության հետ կապված ՀՀ օրենսդրության առկա բացերը: «Ականատես» դիտորդական առաքելությունը, ելնելով հետհեղափոխական Հայաստանում ընտրական գործընթացների օրինավորության և բացարձակ թափանցիկության, ինչպես նաև ընտրողների իրավունքների պաշտպանության, և ապօրինի ֆինանսների և խոշոր կապիտալի ազդեցությունը քաղաքական դաշտում կանխելու անհրաժեշտությունից, ՔՊ կուսակցությանն առաջարկում է ներկայացնել հրապարակային հաշվետվություն ոչ միայն օրենքով սահմանված՝ նախընտրական հիմնադրամի, այլև կուսակցության և նրան պատկանող և կամ նրա հետ փոխկապակցված իրավաբանական անձանց հաշվեհամար(ներ)ի, այդ թվում՝ ՔՊ վերադարձի հիմնադրամի ֆինանսական մուտքերի ու ելքերի վերաբերյալ: Կուսակցություններին առնչվող երրորդ անձանց գործունեության թափանցիկությունը օրհասական խնդիր է, և կուսակցությունների օրենսդրությանն առնչվող բարեփոխումների համատեքստում ակնկալվում է ապահովել դրանց լիարժեք հաշվետվողականությունը: Մինչ այդ, անհրաժեշտ է հրապարակել, թե ՀՀ նախագահի կողմից սահմանադրական փոփոխությունների հանրաքվեի նշանակման օրվանից մինչ ս.թ. փետրվարի 29-ը ներառյալ՝ 1. Որքա՞ն գումար է նվիրաբերվել «ՔՊ» կուսակցության բանկային հաշվեհամար(ներ)ին և ում կողմից՝ նշելով առանձին նվիրատվությունները: 2. Որքա՞ն գումար է նվիրաբերվել «ՔՊ» վերադարձի հիմնադրամի հաշվեհամարին և ում կողմից՝ նշելով առանձին նվիրատվությունները։ 3. «ՔՊ» կուսակցության ո՞ր հաշվին է փոխանցվել ս.թ. փետրվարի 25-ի դրամահավաք-երեկոյի ընթացքում նվիրաբերված գումարը: 4. Քանի՞սն են եղել և որքա՞ն են կազմել անանուն նվիրատվությունները՝ կատարված կուսակցության և վերադարձի հիմնադրամի հաշվեհամարներին։ 5. Ինչպե՞ս է կուսակցությունը տնօրինել կամ տնօրինում օտարերկրյա ֆիզիկական և իրավաբանական անձանցից ստացված նվիրատվությունները՝ կատարված կուսակցության կամ վերադարձի հիմնադրամի հաշվեհամարին։ 6. 2020 թ. մարտի 1-ի դրությամբ որքա՞ն է կազմում կուսակցության հաշվեհամար(ներ)ի և վերադարձի հիմնադրամի հաշվեհամարին առկա գումարի չափը: Ակնկալում ենք հնգօրյա ժամկետում ստանալ ՔՊ կուսակցության արձագանքը և սպառիչ պատասխանները վերը նշված հարցերին։ Կուսակցությունները և ընտրական համակարգը Հայաստանում ավանդաբար համարվել են ամենից ցածր վստահություն ունեցող ինստիտուտներից: ՔՊ կուսակցությունը, հավատարիմ լինելով հեղափոխությամբ հռչակված արժեքներին և նոր ավանդույթների սկզբնավորման նպատակով, իր գործունեությամբ պետք է վերականգնի հանրության վստահությունը այդ ինստիտուտների նկատմամբ։ Նաև հորդորում ենք ՔՊ կուսակցությանը առաջնորդվել «Կուսակցությունների մասին» ՀՀ օրենքի 24-րդ մասի 4-րդ և «Հանրաքվեի մասին» ՀՀ օրենքի 19-րդ հոդվածի 4-րդ մասերով, հաշվի առնելով, որ ՔՊ վերադարձի հիմնադրամի օգտագործումը որպես երրորդ անձի՝ չի վերացնում օտարերկրյա աղբյուրներից և անանուն ֆինանսավորմանն առնչվող սահմանափակումները: «Ականատես» դիտորդական առաքելության հայտարարությունը


Ֆեյսբուքյան օգտատեր Գոռ Առաքելյանը ֆեյսբուքյան իր էջում գրել է․ «3 թեմա, որ անցած շաբաթվա ընթացքում առանձնացրել եմ ու կուզեմ անդրադառնալ շաբաթվա վերջում՝ 1. Պարգևավճարներ և «լավություն», 2. ԱԺ ամբիոն և նախկինների վերադարձը, 3. Կարանտինը և «անշնորհակալ» ժողովուրդը։ 1. Իհարկե, 500 կամ 600 հազար դրամը բարձրաստիճան պաշտոնյայի համար քիչ է, հաստատապես նա ավելին պետք է ստանա, բայց՝ մինչ դրան հասնելը, նախ երկար ճանապարհ կա և հետո մի կարևոր պահ՝ կլինի՞ մարդկանց վրա մուննաթ չգաք ու որպես լավություն չներկայացնեք ձեր արածը, քանզի դա ձեր ընտրությունն է նախ և առաջ, էլ չեմ ասում, որ հեղափոխական օրակարգի շրջանակներում եք հայտնվել այդ տեղերում, իսկ դա էականորեն տարբերվում սովորական իրավիճակներից: Հաջորդը՝ նույնիսկ նախկինների կողմից բերված սահմանադրության մեջ, Հայաստանը շարունակում է մնալ, որպես սոցիալական պետություն, իսկ դրանք սոսկ բառեր չեն, ուստի երբ սոցիալական արդարություն ասվածը քիչ, թե շատ կվերականգնվի, այդ ժամանակ էլ արդարացված կլինեն պարգևավճար կոչվածները, իսկ մինչ այդ դրանք ընդամենը մեծացնում են անջրպետը ժողովրդի ու իշխանության միջև: Հետևաբար հորդորում եմ բոլոր նրանց, ում «ձեռք չի տալիս» իր աշխատավարձը, դիմում գրել և հեռանալ, դա ավելի ազնիվ է, քան աշխատանքը որպես լավություն ներկայացնելը... 2. Ի՞նչ է նշանակում, դե թող ժողովուրդը ետհեղափոխություն անի, նախկիններին ետ բերի... Սա ի՞նչ մոտեցում Ա: Այսինքն, ասել կուզեք, որ ժողովուրդը հայտնվել է Սիզիփոսի դերում ու անընդհատ պետք է փակ ցիկլում պտտվի, հա՞...կամ մենք՝ կամ նրանք, ուրիշ տարբերակ չունի, հա՞...նորից եմ կրկնում՝ սա ի՞նչ մոտեցում Ա... Չէ, ես հասկանում եմ, թե ինչի համար է դա արվում, բայց միևնույն ժամանակ ուզում եմ հիշեցնել, որ այդ նույն ժողովրդի մեջ քիչ չեն այն մարդիկ, ում նախկինների վերադարձով «վախեցնելը» մեղմ ասած՝ միամտություն է, թեկուզ մի պարզ պատճառով, որ նրանք այդ նույն նախկինների ժամանակ, ավելի համարձակ ու քննադատորեն էին արտահայտվում այդ նույն նախկինների մասին, քան 2018-ի մայիսի կեսերից ձեր կողքին հայտնված կամ շարքերը համալրած որոշ «հանկարծակի DuXoV-ացածներ»... 3. Արտակարգ դրության և կարանտինի օրերին շոշափվող մի նյարդայնացնող թեզ, որի հավաքական իմաստը հետևյալն է. «մարդիկ անշնորհակալ են, այ, պետք ա Սերժը լիներ հիմա, պատկերացնու՞մ եք, թե Սերժի ժամանակ ո՞նց էր անցնելու կարանտինը, սոված էին մնալու և այլն»... ակամայից ուզում ես հենց Սերժի բառերով արձագանքես՝ իյա՜, իՌո՞ք... իսկ թեզը առաջ քաշելուց առաջ, հեչ մտքներովդ չի՞ անցել, որ մարդիկ հենց դրա համար մերժեցին Սերժին ու նրա թիմին, որովհետև էլ հույս չէին կապում, թե՞ ձեր կարծքիով «Պողոսը» իրոք էդքան անգրագետ ա... Եվ ինչպես կասեր ձեր թիմակիցը ու լավ կաներ. «էդ լավ չի, էդ՝ նորմալ ա», և հենց էդ նորմալ լինելու ակնկալիքով է, որ ժողովուրդը ձեզ վստահության քվե է տվել, ուստի եկեք, էդ քվեն ըստ նշանակության օգտագործեք ու արածը որպես լավություն մի ներկայացրեք, քանզի պետական բյուջեն բոլորինն է ու ոչ մեկ իր տնից չի բերել, ու բյուջեն չուտելը, կրկնում եմ՝ նորմալ ա, լավություն չի... P.S.=> Որպես վերջաբան էլ կասեմ՝ հարգելի իշխանական ընկերներ, կուզեք նեղացեք, կուզեք ոչ, բայց այս պահի դրությամբ, ես ու համոզված եմ շատերը, կարծում ենք, որ այս տեմպերով դուք լուրջ հաջողությունների դժվար էլ հասնեք, որովհետև նույնիսկ սպորտի մեջ, ինչքան նշաձողը ցածր ես դնում, այդքան լավ արդյունքներ գրանցելը անհավանական է դառնում: Կարծում եմ շատ պարզ, անկեղծ ու անմիջական արտահայտվեցի, իսկ ով էլ կնեղանա, դա արդեն իր խնդիրն է...


Ոչ միայն 23.5 մլն եվրո վարկը, այլ նաև տեղական բյուջեի գումարները ծախսվում են աննպատակ և անգրագետ: Հատկապես՝ անգրագետ, որի մեղավորները Քաղաքաշինության կոմիտեն ու այն նախագծային կառույցն են, որոնց թեթև ձեռքով Գյումրու վերանորոգվող փողոցներն ու մայթերն արհեստականորեն բարձրացել են առնվազն 70 սմ-ով: Վերջին երեք տասնամյակներում ով եկավ իշխանության, նախաձեռնեց փողոցաշինության, ավելի ճիշտ՝ «ասֆալտի» եկամտաբեր գործը և Գյումրվա ժողովրդական ճարտարապետության կեսը թաղեց ասֆալտների բազմաշերտի տակ: Կումայրի արգելոց-թանգարանի պատմաճարտարապետական արժեք ունեցող շենք-շինությունների հիմքերը 70-80 սմ մնացին ասֆալտների բազմաշերտերի տակ՝ նույնչափ գաճաճ դարձնելով այդ բացառիկ կառույցները: Ինչպիսի՞ն են եղել Գյումրվա փողոցները. յոթից ավելի շերտեր, որոնցից մեր քաղաքին հարիրը սև ու կարմիր տուֆի շերտն է։ Դրան հաջորդում է կավահողային հիմքով գլաքարի շերտը, հաջորդաբար գալիս են սովետական շրջանի 30 սմ-անոց ասֆալտի և ապա 10-ական սմ հաստություն ունեցող ժամանակակից անորակ ասֆալտաշերտերը։ Մտահոգությունը գուցե ժամանակավրեպ է, քանի որ Ռուսթավելի, Շիրազ և հարակից փողոցներն այլևս խճապատվել և բազալտապատվել են: Մեր պապերը, բազալտի տեղն իմանալով, մայթերը տուֆով սալահատակ են արել մեկ պարզ պատճառով․ Գյումրու՝ տեկտոնական ճաքի վրա գտնվելու և արտեզյան ջրերի բարձր մակարդակի առկայության պարագայում նախընտրելի է ՏՈՒՖ շինանյութը: Սա իմանալու համար անհրաժեշտ չէ ո՛չ նախարարի պաշտոն, ո՛չ ճարտարապետի... Հ. Գ. Հուսով եմ՝ նախագծային ինստիտուտ հորջորջված կառույցը եթե ոչ այսօր, մոտ ժամանակներում կգիտակցի, երբ Գյումրվա խիստ ձմեռը, դեռ մասնակի գործող փակված քահրիզների ջրերը, ինչպես նաև Գյումրի գետակն ու Կեղտոտ չայը կպայթեցնեն բազալտի շերտերը՝ խափանելով կոմունիկացիոն մալուխները: Ասածներս ամենևին էլ չարագուշակ մտքեր չեն, այլ վտանգի իրական զգացողություն: Հասմիկ ՄԵԼՔՈՆՅԱՆ, Գյումրի


«Ազատամարտիների դաշինք»-ի վարչությունը իր հերթական նիստում մի շարք այլ հարցերի հետ միաժամանակ քննարկեց նաև Արցախի հերոս, գեներալ֊լեյտենանտ Սամվել Բաբայանի կողմից իր թեկնածությունը 2020թ. կայանալիք ԼՂՀ նախագահի ընտրությանը առաջադրելու և դրա հետ կապված Արցախի գործող իշխանությունների արձագանքների հարցը։ Կարծում ենք, որ նրանց կողմից հայտարարված Սամվել Բաբայանի՝ իբրև թէ քաղաքացիություն չունենալու պատճառաբանությունը արհեստական է և միտված է մասնակցությունն ընտրությանը խոչընդոտելուն, այս մոտեցումն առավել անընդունելի է բարոյական տեսանկյունից։ Համոզված լինելով, որ մեր ունեցած լրջագույն ներդրումը Արցախի ազատագրման և նրա անվտանգության ապահովման գործում մեզ իրավունք է տալիս արտահայտելու մեր կարծիքն ու դիրքորոշումը Արցախում տեղի ունեցող գործընթացների և նրա ապագայի վերաբերյալ՝ ՀԱՅՏԱՐԱՐՈՒՄ ենք՝ ծանոթ լինելով Սամվել Բաբայանի մտահոգություններին և մոտեցումներին, ինչպես նաև Արցախի անվտանգությանն սպառնացող այսօրվա մարտահրավերների լուծման նրա առաջարկած մարտավարությանը, օրինական բոլոր հնարավոր միջոցներով սատարելու ենք Սամվել Բաբայանին՝ ԼՂՀ նախագահի գալիք ընտրությանը, որպես թեկնածու առաջադրվելուն խանգարող բոլոր խոչընդոտների հաղթահարման գործում։ «Ազատամարտիկների դաշինք»-ի խորհուրդ


«Ինչպես նշել էի նախորդ գրառման մեջ՝ հանրագումարով հաստատված 160 դեպքից 133-ը փոխկապակցված են երկու առաջնակի դեպքերի օջախների հետ: 27 պացիենտների հետ սերտ շփում ունեցած կոնտակտավորները գտնվում են կարանտինում, իսկ շփումների մյուս շրջանակը գտնվում է ինքնամեկուսացման մեջ: Գործընթացը կրում է շարունակական բնույթ»,- այս մասին տեղեկացնում է առողջապահության նախարարության մամուլի խոսնակը:


Աշխարհը զարգանում է սրընթաց ռիթմով: Դեռ չհասցրած ընկալել և հասկանալ մի քաղաքական արժեհամակարգ՝ ի հայտ է գալիս մեկ ուրիշը, որը տրամագծորեն հակառակն է ապացուցում, այսինքն՝ նախկինի սխալական լինելը: Մեկդարյա պատմության մեջ մի ժողովրդի երեք սերունդ դավանում է իրարից անկախ, նույնիսկ իրարամերժ քաղաքական գաղափարներ: Բանականությունը և առողջ տրամաբանությունը, բախվելով գաղափարական ուսմունքներին և պատմական խեղաթյուրված փաստերին, խանգարում է յուրաքանչյուր սերնդի ներկայացուցիչներին դեպի առաջ քայլ անելու։ Ինչի համար անհրաժեշտ է մոռանալ անցյալը, չտրվել էմոցիոնալ պոռթկումներին, ցանկացած պատմական կոնկրետ ժամանակահատվածում տարբերակել թշնամուն բարեկամից, երեկվա բարեկամին՝ այսօրվա կամ նախկին թշնամուց, որը հարկադրված բարեկամացել է քեզ հետ, քանի որ ընդհանուր թշնամի է ի հայտ եկել: Խնդրում եմ ինձ ճիշտ հասկացեք և հարցը դիտարկեք ընդհանուր աշխարհաքաղաքական համատեքստում: Այն, որ, ասենք, Թուրքիան թե՛ երեկ և թե՛ այսօր թշնամաբար է մեր հանդեպ տրամադրված և վաղն էլ հաստատ չի բարեկամանա, ակնհայտ է, ու շատ կարևոր է, որ նա դա չի թաքցնում, և սա նորմալ է՝ մենք մուկնուկատու չենք խաղում միմյանց հետ: Բայց ափսոս, որ կան «բարեկամներ», որոնք շատ ավելի վտանգավոր են բացահայտ թշնամուց, թեկուզ հենց միայն այն պատճառով, որ կեղծավոր ժպիտով վստահեցնում են, թե պատրաստ են պաշտպանելու մեզ մեր երեկվա ու այսօրվա թշնամիներից։ Բայց գոհունակությամբ ժպտում են մեր թշնամուն՝ ամեն մի հաջողված զենքի վաճառքի գործարքից հետո: Ըստ իս՝ դա նողկալի է: Նողկալի է այն, որ մեր կեղծ դաշնակիցներն ԱՊՀ և ՀԱՊԿ շրջանակներում զենք են վաճառում Ադրբեջանին և Թուրքիային, հսկայական գումարներ ներդնում նրանց տնտեսության մեջ՝ զարգացնելով ստրատեգիական հանդիսացող ոլորտները, բայց լկտիաբար խուսափում են կատարել պայմանագրերով ամրագրված պարտավորությունները՝ ուղղված Հայաստանում զավթած նմանատիպ ոլորտներին, գոնե նորմալ զբաղվածություն ապահովելու համար: Ռուսաստանը Թուրքիայում նոր ատոմակայան է կառուցում, բայց Հայաստանի ատոմակայանը խուսափում է թարմացնել, Բելառուսը միլիոններ է ներդնում Ադրբեջանի տնտեսության մեջ, բայց ԵԱՏՄ պայմանագիրը մեր քթի տակ թափահարում է և հիստերիա բարձրացնելով՝ պահանջում դադարեցնել էժան մաքսատուրքով ավտոմեքենաների ներկրումը երրորդ երկրից: Ռուսաստանը, ի հեճուկս ողջ աշխարհի, Ս-400 է մատակարարում Թուրքիային և ամենաբարձր մակարդակով հայտարարում, որ Ռուսաստանին և Թուրքիային կապում են պատմական ջերմ թելերը, ու էլի նմանատիպ դատարկախոսություններ, որոնք ասվում են մեզ հետ հանդիպումների ժամանակ՝ մի տարբերությամբ, որ մեզ հատկացվող զինատեսակներն էականորեն զիջում են թուրքական մատակարարումներին և անհամեմատ ավելի թանկ են: Դե հիմա բացատրեք ինձ՝ արդյոք մեր «բարեկամը» բարեկա՞մ է, թե՞ թշնամի: Անձամբ ես չեմ հավատում մեր դաշնակիցներից ոչ մեկին՝ ո՛չ բելառուսներին, ո՛չ ռուսներին և ո՛չ էլ ղազախներին: Ապրիլյան քառօրյան ապացուցեց, որ ես իրավացի եմ: Այդ ժամանակ նշածս պետություններից և ոչ մեկը Ադրբեջանին դատապարտող ոչ մի հայտարարություն չարեց, չգիտես ինչու՝ մեզ և մեզ վրա հարձակվողին համարժեք զսպվածության կոչեր էին անում: Ավելին ասեմ՝ հաստատ համոզված եմ, որ այդ պետություններից ոչ մեկը, թեկուզ ձևական, մի հոգի չէր ուղարկի ՀԱՊԿ կազմում իր պարտավորությունները կատարելու ուղղությամբ մեզ պաշտպանելու, եթե դրա անհրաժեշտությունը լիներ, թեկուզև մեզ բացահայտ բնաջնջելու գային ազերա-թուրքական հրոսակախմբերը։ Լավագույն դեպքում՝ զսպվածության կոչեր երկու կողմերին էլ և բլա-բլա-բլա: Մենք նրանց համար բարեկամներ չենք, նրանք մեզ անգամ որպես հավասար գործընկեր չեն ընդունում: Մի՞թե Ղազախստանը մեզ կգերադասի եղբայր թյուրքալեզու Ադրբեջանից կամ Թուրքիայից։ Երբեք։ Կա՞մ Բելառուսը՝ իր անկուշտ բռնակալով հանդերձ, մեզ հետ եղբայրություն կանի, երես թեքելով Ադրբեջանի նման խոշոր դրամապանակից: Ռուսաստանի մասին բառերն իսկ ավելորդ են, նույնիսկ՝ անիմաստ: Տարիներով մենք ապացուցել ենք, որ հաճույքով կներենք մեր թիկունքը դանակ խրած «բարեկամին», մեր երկրի հարստությունը կվստահենք կեղծավոր «դաշնակցի», դասեր չենք քաղի պատմությունից, ինչքան էլ որ նա մեզ դասեր տա, որոնք հաճախ զուգորդված են լինում ցավոտ ապտակներով: Կարեն ՄԵԼՅԱՆ


Շերեմետևո օդանավակայանում հսկողություն իրականացնող բժիշկները զվարճալի տեսանյութ են նկարահանել: Մինչդեռ Ռուսաստանում վերջին 24 ժամվա ընթացքում հայտնաբերվել է ևս երեք վարակված՝ Մոսկվայի, Կալինինգրադի և Բելգորոդի շրջաններում: Նրանք բոլորն այցելել են Իտալիա վերջին երկու շաբաթվա ընթացքում: Այժմ Ռուսաստանում կորոնավիրուսով վարակի հաստատված դեպքերի թիվը հասել է 17-ի:


«Գագիկ Ծառուկյան» բարեգործական հիմնադրամը, հաշվի առնելով երկրում արտակարգ դրությամբ պայմանավորված խստացված սահմանափակումները, շարունակում է իր տեսադաշտում պահել սոցիալական խնդիրներ ունեցող քաղաքացիներին: Հիմնադրամի մեծածավալ աջակցությունը կրկին Գեղարքունիքում էր: Մարզի քաղաքների և գյուղերի 1000-ից ավելի սոցիալապես անապահով ընտանիքներ ստացել են առաջնային անհրաժեշտության սննդամթերք: